आपल्या ग्लॅमरस अंदाजासाठी ओळखली जाणारी अभिनेत्री करिना कपूर आई झाल्यापासून तिचा जास्तीत जास्त वेळ तैमूरसोबत व्यतीत करताना दिसत आहे . मात्र या काळातही तिने तिच्या वर्कआऊटमध्ये कोठेही खंड पडू दिलेला नाही . ती योगा करण्याबरोबरच न चुकता जिममध्ये घाम गाळत असल्याचे दिसून येत आहे . याचंच एक उदाहरण देण्यासाठी तिच्या वर्कआऊटचा एक व्हिडिओ समोर आला आहे . करिनाच्या वर्कआऊटचा हा व्हिडिओ चांगलाच व्हायरल होत असून त्यामुळे तिच्यावर कौतुकाचा पाऊस पडताना दिसत आहे . हा व्हिडिओ तिची प्रशिक्षक नम्रता पुरोहित हिने इन्स्टाग्रामवर पोस्ट केल्यामुळे करिनाचे वर्कआऊटप्रतीचे प्रेम सिद्ध होत आहे . करिनाच्या आगामी ‘वीरे दी वेडिंग’ चित्रपटामध्ये करिना दोन भूमिका वठविणार असून त्यातील एका भूमिकेत ती ‘स्लिम अँड ट्रिम’ दिसणार आहे . तर दुस - या भूमिकेसाठी तिला वजन वाढवायचे आहे . यासाठीच करिना हे वर्कआऊट करत असल्याचे सांगण्यात येत आहे . नम्रताने पोस्ट केलेल्या व्हिडिओमध्ये करिना नम्रताबरोबर वर्कआऊट करत आहे . वर्कआऊट करण्यासाठी करिनाने काळ्या रंगाचा जिमसूट घातला असून या व्हिडिओला आतापर्यंत २३ हजारपेक्षा अधिक लाईक्स मिळाले आहेत . करिना तिच्या प्रत्येक चित्रपटामध्ये ग्लॅमरस लूकमध्ये दिसून येते . हा लूक मिळविण्यासाठी ती रोज योगा , व्यायाम , प्राणायम या प्रकारांचा आधार घेत असते . आगामी चित्रपट ‘वीरे दी वेडिंग’ या चित्रपटामध्येही करिना तिच्या झिरो फिगरमुळे चर्चेत राहणार आहे यात कोणती शंका नाही . १ जूनला हा चित्रपट प्रदर्शित होणार असून यामध्ये सोनम कपूर , स्वरा भास्कर आणि शिखा तलसानिया या अभिनेत्रीही झळकणार आहेत . वाचाः बॉबी देओलचे झाले बारसे , सलमानने ठेवले ‘हे’ नाव !


‘क्वांटिको गर्ल’ प्रियांका चोप्रा लवकरच अमेरिकन गायक निक जोनाससोबत लग्नगाठ बांधणार आहे . हे दोघंही राजस्थानमधील जोधपूर येथे ३० नोव्हेंबर रोजी लग्न करणार असल्याचं सांगण्यात येत आहे . त्यामुळे गेल्या काही दिवसापासून या दोघांची चर्चा रंगली आहे . त्यातच निकने त्याच्या आजारपणाविषयी सोशल मीडियावर एक पोस्ट केल्यामुळे तो सध्या चांगलाच चर्चेत आला आहे . निकने काही वेळापूर्वी इन्स्टाग्रामवर एक पोस्ट शेअर करत त्याला मधुमेह झाल्याचं म्हटलं आहे . यासोबतच त्याने त्याचा १३ वर्षांपूर्वीचा एक फोटोदेखील शेअर केला आहे . ‘१३ वर्षांपूर्वी मला ‘टाईप १’ चा मधुमेह झाल्याचं निदान डॉक्टरांनी केलं होतं . या आजारपणामध्ये माझ्या रक्तातील साखरेचं प्रमाण प्रचंड वाढलं होतं . त्यामुळे त्याचा परिणाम माझ्या वजनावर झाला . माझं वजन दिवसेंदिवस कमी झालं होतं . त्यानंतर डॉक्टरांनी केलेल्या तपासामध्ये मला मधुमेह झाल्याचं समोर आलं’ , असं निकने पोस्टमध्ये म्हटलं आहे . पुढे तो असंही म्हणाला , ‘मधुमेहाचं निदान झाल्यानंतर मी माझ्या प्रकृतीकडे जास्त लक्ष द्यायला लागलो . त्यामुळे आजही मी खाण्यापिण्यात पथ्य पाळतो . वेळोवेळी ब्लड शुगर तपास असतो . त्यामुळेच आज माझा आजार नियंत्रणात आहे . माझ्या या आजारपणामध्ये माझ्या घरच्यांनी आणि मित्रपरिवाराने माझी साथ दिल्यामुळे मी त्यांचे मनापासून आभार मानतो’ . दरम्यान , निकने त्याच्या आजारपणाविषयी सांगितल्यानंतर त्याच्या चाहत्यांनी सोशल मीडियाच्या माध्यमातून त्याला काळजी घेण्याचा सल्ला दिला आहे . निक लवकरच देसी गर्ल प्रियांकासोबत लग्न करणार असून त्याने प्रियांकासाठी एक आलिशान घर घेतल्याचंदेखील सांगण्यात येत आहे .


मिताली राजचा संघ आता थेट पुढच्या वर्षी आंतरराष्ट्रीय सामने खेळणार मुंबई - इंग्लंडमध्ये नुकत्याच संपलेल्या महिला विश्वकरंडक क्रिकेट स्पर्धेत उपविजेतेपदावर समाधान मानावे लागले , तरी मिताली राजच्या भारतीय संघाने सर्वांची वाहव्वा मिळवली . मंगळवारी मध्यरात्री या रणरागिणी मुंबईत परतल्यानंतर त्यांचे भव्य स्वागतही झाले . त्यांच्या पराक्रमाचे गोडवेही गायले जाऊ लागले . महिला क्रिकेटच्या प्रगतीबाबत आश्वस्त करण्यात येत असले तरी वास्तव मात्र वेगळे आहे . कारण हा संघ आता थेट पुढच्या वर्षी ट्वेन्टी - २० विश्वकरंडक स्पर्धेतच खेळण्याची शक्यता आहे . महिला क्रिकेटला पाठिंबा देण्यासाठी त्यांना अधिकाधिक आंतरराष्ट्रीय सामने खेळायला मिळायला हवेत , अशी आशा बीसीसीआयच्या पदाधिकाऱ्यांपासून सर्व जण व्यक्त करत आहे . या विश्वकरंडक स्पर्धेनंतर ही मागणी अधिकच जोर पकडू लागली आहे ; पण विश्वकरंडक स्पर्धेनंतर आता लगेचच या महिला संघाला पुढचा आंतरराष्ट्रीय सामना कधी खेळायला मिळणार हे अनिश्चित आहे . मिताली राजच्या भारतीय संघाच्या सर्व रणरागिणी मुंबईत दाखल झाल्यानंतर मध्यरात्री झालेले स्वागत त्यांनाही नवे होते . आज सकाळी बीसीसीआयने या सर्व खेळाडूंना मीडियासमोर आणले . इंग्लंडचे मैदान गाजवणाऱ्या या महिलांचा पुढील आंतरराष्ट्रीय कार्यक्रम कोणता आहे , या प्रश्नावर बीसीसीआयच्या एका वरिष्ठ पदाधिकाऱ्याकडे त्याचे उत्तर नव्हते . पुढील वर्षी ट्वेन्टी - २० विश्वकरंडक आहे , असे सांगण्यात आले . त्यामुळे या स्पर्धेच्या तयारीसाठी अगोदर काही सामने होण्याची शक्यता आहे . पन्नास लाख कमी की जास्त ? उपांत्य सामना जिंकताच बीसीसीआयने ५० लाखांचे बक्षीस जाहीर केले . पुरुषांच्या तुलनेत ही रक्कम कमी आहे , ही पुरेशी आहे ? हा उसळत्या चेंडूप्रमाणे असलेला प्रश्न मितालीने शिताफीने सोडून दिला . केवळ चेहऱ्यावर हास्य ठेवले होते . आता आम्ही सिद्ध केलंय भारतात महिलांसाठी आयपीएलसारखी स्पर्धा असावी का , या प्रश्नावर मितालीने उत्तर दिले . हा प्रश्न अगोदर विचारण्यात आला असता तर मी वेगळे उत्तर दिले असते ; पण आम्ही सिद्ध करून दाखवलंय . या विश्वकरंडक स्पर्धेनंतर आमचा दर्जा उंचावला आहे . ही तर नव्या युगाची सुरवात आहे . बीसीसीआयने देशांतर्गत क्रिकेटपासूनचा निर्णय घ्यायचा आहे . भाऊ हाच माझा आयडॉल - स्मृती भावाकडे पाहून मी क्रिकेटकडे वळले . तो डावखुरा फलंदाजी करायचा . मी मुळात उजवी ( राईट हॅंड ) असली तरी मला उजव्या हातात बॅट पकडायचे माहीत नव्हते . भाऊ डावखुरा होता . मीही डावखुरी फलंदाज झाले . त्यामुळे भाऊ हाच माझा आयडॉल आहे , असे सांगलीच्या स्मृती मानधनाने सांगितले .


भारताच्या पी . व्ही . सिंधू हिने कोरिया ओपन बॅडमिंटन स्पर्धेच्या अंतिम फेरीत धडक मारली आहे . ऑलिंपिक आणि जागतिक स्पर्धेतील रौप्यपदक विजेती पी . सिंधू हिने चीनच्या हे बिंगजिओ हिचा 21 - 10,17 - 21,21 - 16 असा पराभव करत अंतिम फेरीत प्रवेश केला . सिंधूची आता अंतिम फेरीत जपानच्या नोझोमी ओकुहारा हिच्याशी लढत होणार आहे . सिंधू प्रथमच कोरिया ओपन सुपरसिरीजच्या अंतिम फेरीत खेळणार आहे . या सामन्यात आक्रमक खेळाचे प्रदर्शन करताना सिंधूनं पूर्ण कोर्टचा उपयोग केला . तिचे फोरहँडच्या फटक्यांनी सामन्याचा निर्णय तिच्या बाजूने लावला . हा सामना जिंकण्यासाठी सिंधूला 63 मिनिटे लागली . सिंधूने नुकतेच जागतिक स्पर्धेत खेळताना अंतिम फेरीपर्यंत मजल मारली होती . पण , तिला रौप्यपदकावर समाधान मानावे लागले होते . आता कोरिया ओपन बॅडमिंटन स्पर्धेत तिला सुवर्णपदक मिळविण्याची संधी आहे .


कपिल आणि सुनील शर्मा या दोन विनोदवीरांमधला वाद जगजाहीर आहे . एकेकाळी पडद्यावरील ही सुपरहिट ठरलेली जोडी एका वादानंतर वेगळी झाली . या दोघांच्या मैत्रीत कायमचं वितुष्ट आलं . तरीही या दोघांनी वाद विसरून पुन्हा एकदा एकत्र यावं अशी इच्छा चाहत्यांनी व्यक्त केली . सुनीलसह इतर कलाकारांसोबत झालेल्या वादानंतर कपिलचा शो काही दिवसांत बंद पडला . पण कपिल या महिन्यात पुन्हा नव्या शोसह छोट्या पडद्यावर परतणार आहे . कपिलच्या नव्या शोमध्ये सुनील दिसण्याची शक्यता तशी कमीच . पण आता मनोरंजन विश्वात रंगलेल्या नव्या चर्चेनुसार सुनील पुन्हा एकदा कपिलविरुद्ध उभा ठाकला असून तोदेखील आपला नवा शो घेऊन येणार असल्याच्या चर्चा आहे . विशेष म्हणजे शिल्पा शिंदे नुकतीच सुनीलसोबत दिसल्यानं हे दोघंही नव्या शोमार्फत कपिलला टक्कर देतील अशी शक्यता वर्तवली जात आहे . या दिवशी , या वेळी पाहता येणार ‘फॅमिली टाईम विथ कपिल शर्मा’ सध्या सुनील वेगवेगळ्या कार्यक्रमात व्यग्र आहे . शिल्पानं नुकताच बिग बॉस रिअॅलिटी शोचा किताब पटकावला आहे . या शोमधील विजेत्याला चॅनेलसोबत एक करार करावा लागतो त्यानुसार शिल्पा कलर्सच्या एखाद्या कार्यक्रमात दिसेन हे नक्कीच . पण हा कार्यक्रम कदाचित कॉमेडी शो असू शकतो आणि त्यात सुनीलदेखील असू शकतो असं अनेकांचं म्हणणं आहे . या शक्यतांची चर्चा होत असतानाच निर्माती प्रीति सिमोस हिनं शिल्पा आणि सुनीलाचा फोटो इन्स्टाग्रावर शेअर केल्यानं या शक्यता प्रत्यक्षात उतरतील असंही अनेकांचं म्हणणं आहे . पण या चर्चांवर सुनील आणि शिल्पानं अजूनही मौन बाळगणं पसंत केलं आहे . २५ मार्चला कपिलचा हा शो सुरू होत आहे . ‘फॅमिली टाईम विथ कपिल शर्मा’ असं या शोचं नाव असणार आहे . यात कपिलसोबत सुनील नसला तरी चंदन प्रभाकर आणि किकू शारदा मात्र दिसणार आहे .


नवीन वर्ष जसे जसे जवळ येऊ लागले आहे अनेकांनी न्यू इयर रेझोल्यूशनचा विचार सुरु केला आहे . हे रेझोल्यूशन अगदी डायरी लिहीण्यापासून ते व्यायमापार्यंत आणि पैसे वाचवण्यापासून एखादी गोष्ट मिळवण्यापर्यंत अनेक प्रकारचे असू शकते . अनेकदा हे काही दिवसांपेक्षा जास्त काळ टिकत नाही . म्हणूनच आम्ही तुम्हाला सांगणार आहोत अशी काही रेझेल्युशन्स जी तुम्हाला आरोग्याच्या दृष्टीने फायद्याची तर आहेतच शिवाय त्यामधील सातत्य राखण्यासाठी तुम्हाला जास्त कष्टही घ्यावे लागणार नाहीत . चला तर मग जाणून घेऊयात या दुहेरी फायदा असणाऱ्या रेझोल्यूशन्सबद्दल… जेवणामधील हिरव्या पालेभाज्यांचे प्रमाण वाढवा घासपूस असं ज्या भाज्यांना विनोदाने म्हटले जाते आणि अनेकांना ज्या आवडत नाहीत अशा हिरव्या भाज्यांचे जेवणातील प्रमाण वाढवा . इंटरनेटवर छान रेसिपीज शोधून नवीन पदार्थांच्या माध्यमातून तुम्ही या भाज्यांचे आवडीने सेवन करू शकता . हिरव्या भाज्यांच्या सेवनाने शरिराला आवश्यक असलेल्या महत्वाच्या घटकांचा पुरवठा होतो . विकेण्डला किंवा सुट्टीच्या दिवशी काम नको एकच काम सतत केल्याने त्याचा कंटाळा येतो म्हणूनच विकेण्डचा ब्रेक आवश्यक असतो . त्यामुळे मन आणि शरीर दोन्ही ताजेतवाने होते . फोन , लॅपटॉप लांब ठेऊन विकेण्डला किंवा सुट्टीच्या दिवशी नुसता आराम करा . एखादा छंद जोपासा , नवीन जागी भटकायला जा , पुस्तके वाचा , डान्स क्लास लावा ज्यामुळे तुम्हाला रिफ्रेश झाल्यासारखे वाटेल अशा अॅक्टीव्हीटीजला प्राधान्य द्या . सकारात्मक दृष्टीकोन ठेवा कोणत्याही गोष्टीवर रिअॅक्ट होताना उगचं नकारात्मक विचार करणे नवीन वर्षांमध्ये बंद करा . चेहऱ्यावर थोडं हसू ठेऊन संकटांनाही धीराने सामोरे जा . सकारात्मक दृष्टीकोन ठेवल्यास उदास वाटत नाही आणि मानसिक आजारांपासून दूर राहता येते . एखाद्या गोष्टीवर घाईघाईत रिअॅक्ट होऊ नका , पूर्ण विचार करून रिअॅक्ट व्हा ज्यामुळे आपोआपच तुमची सकारात्मक्ता वाढेल . रोज कमीत कमी ५ ते १० मिनिटे ध्यान करा मनःशांतीसाठी दिवसातून किमान पाच ते दहा मिनिटे स्वतःसाठी राखून ठेवा आणि त्यावेळात निवांत डोळे बंद करुन बसा . दिवसभर झालेल्या धावपळीनंतर शांततेसाठी किंवा समोर असलेले कामाचे वेळापत्रक पाळण्यासाठी हा स्वतःसाठी काढलेला पाच ते दहा मिनिटांचा वेळ फायद्याचा ठरतो . यामुळे मनातील अनेक नको असलेले विचार निघून जाण्यास मदत होते . आणि नवीन जोमाने काम करता येते . सोड्याला करा बाय बाय सोड्याचे दुष्परिणाम अनेकांना ठाऊक आहेत . त्यामुळेच शरिराला त्रास करुन घेण्याऐवजी सोडा असणारे पेय सोडून द्या . अगदी एका झटक्यात हे शक्य नसले तरी हळूहळू या पेयाचे सेवन कमी करुन ते पूर्णपणे सोडून द्या . सोडा असणाऱ्या पेयाऐवजी ग्रीन टी , सरबत पिण्यास सुरुवात करा . ७ ते ८ तास झोपा झोप म्हणजे सुख आहे हे तुम्हाला वेगळं सांगायची गरज नाही . भूक आणि झोपेबद्दल कधीच तडजोड करु नका . रात्री दिवे सुरु ठेऊन झोपण्याऐवजी दिवे बंद करुन झोपल्यास जास्त छान झोप लागेल . कमीत कमी सात ते आठ तास झोप घेतल्यास दिवस चांगला जातो , थकवा जाणवत नाही आणि कामातील प्रोडक्टीव्हीटी वाढते . त्यामुळे नित्याची कामे वेळेत उरकून लवकर झोपल्यास दुसरा दिवस उत्सहात जातो .


केपटाऊन : कर्णधार विराट कोहलीच्या शतकी तडाख्यानंतर दक्षिण आफ्रिकेसाठी चहल - कुलदीप यांच्या फिरकीचे कोडे कायम राहिले . त्यामुळे तिसऱ्या एकदिवसीय आंतरराष्ट्रीय क्रिकेट सामन्यात आफ्रिकेला 124 धावांनी मानहानिकारक पराभव पत्करावा लागला . चहल - कुलदीप यांनी प्रत्येकी चार विकेट टिपल्या . भारताने याबरोबरच सहा सामन्यांच्या मालिकेत 3 - 0 अशी आघाडी घेतली . 303 धावांचा पाठलाग करताना आफ्रिकेचा डाव 179 धावांत आटोपला . हशीम आमला फक्त एका धावेवर बाद झाला . त्यानंतर कर्णधार मार्करमने ड्युमिनीसोबत डाव सावरला . कुलदीपने मार्करमला पहिल्याच षटकात बाद करताना टाकलेला चायनामन चेंडू फसवा होता . पापणी लवायच्या आत धोनीने मार्करमला स्टंप केले . धोनीचा हा विकेट किपर म्हणून 400 वा बळी होता . पदार्पण करणाऱ्या क्लासेनला चहलची फिरकी ओळखणे कठीण गेले . जेव्हा चहलने अर्धशतक करून खेळणाऱ्या ड्युमिनीला पायचित केले तेव्हा मोठा धक्का दक्षिण आफ्रिकन संघाच्या धावांच्या पाठलागाला बसला . नेहमी मोठे फटके मारणारा डेव्हिड मिलर काय किंवा ख्रिस मॉरीस काय सगळे फिरकीला बाद झाले . त्यापूर्वी , कर्णधार विराट कोहलीच्या शानदार शतकी खेळीच्या जोरावर भारताने बुधवारी तिसऱ्या एकदिवसीय सामन्यात प्रथम फलंदाजी करताना 6 बाद 303 धावा करून यजमानांपुढे पुन्हा एकदा कठीण आव्हान ठेवले . कोहलीच्या नाबाद 160 धावांच्या खेळीला सुरवातीला शिखर धवनची ( 76 ) सुरेख साथ मिळाली . मार्करमने नाणेफेक जिंकून भारताला प्रथम फलंदाजीला बोलावले . दक्षिण आफ्रिकन संघातून विकेट किपर फलंदाज म्हणून क्लासेन आणि लुंगी एन्गिडीला एकदिवसीय सामन्यात पदार्पण करायची संधी दिली गेली . रबाडाने पहिल्याच षटकात रोहित शर्माला शून्यावर बाद करून धमाल उडवली . सुरवातीला विकेट थोडी साथ देत असल्याने रबाडाने विराट कोहलीला चांगलीच खुन्नस देत गोलंदाजी केली . नेहमी आक्रमक देहबोली असणाऱ्या कोहलीने प्रगल्भता दाखवत शांत डोक्याने खेळत जम बसवला . नजर बसल्यानंतर कोहली - शिखर धवन जोडीने गोलंदाजांचा समाचार घेणे चालू केले . शिखर धवन जास्त ताकदवान फटके मारत होता . न्यूलंड्स मैदानाची सीमारेषा लांब असल्याने मोकळ्या जागेत चेंडू मारून दोन धावा पळण्याचा सपाटा धवन - कोहलीने चालू ठेवला . खराब चेंडूंना चांगल्या ताकदीने मारून दोघे फलंदाज चार धावा वसूल करत होते . शतकी भागीदारी तोडायला अखेर जे पी ड्युमिनीची बदली गोलंदाजी कामी आली . ड्युमिनीला पुढे सरसावत मारताना उडालेला शिखर धवनचा कठीण झेल कप्तान मार्करमने डावीकडे झेपावत टिपला . शिखर धवनने 76 धावा केल्या . त्यानंतर विराट कोहलीने एकट्याने धावा जमा करणे चालू केले . समोरून अजिंक्य रहाणे , हार्दिक पंड्या , महेंद्र सिंग धोनी आणि केदार जाधव असे चार फलंदाज स्वतःच्या चुकीने बाद झाले . कोहलीवर त्याचा परिणाम झाला नाही . 34वे एकदिवसीय शतक पूर्ण करताना विराटला 119 चेंडू लागले . शतक करताना विराटने फक्त 7 चौकार मारले होते या वरून त्याची मोकळ्या जागेत चेंडू मारायची आणि नंतर न थकता धावा पळण्याची क्षमता लक्षात येते . संक्षिप्त धावफलक : भारत 50 षटकांत 6 बाद 303 ( विराट कोहली नाबाद 160 - 159 चेंडू , 12 चौकार , 2 षटकार , शिखर धवन 76 - 63 चेंडू , 12 चौकार , जेपी . ड्युमिनी 2 - 60 ) विजयी विरुद्ध दक्षिण आफ्रिका ः 40 षटकांत सर्व बाद 179 ( हशीम आमला 1 , एडन मार्करम 32 , जेपी ड्युमिनी 51 - 67 चेंडू , 4 चौकार , डेव्हिड मिलर 25 , ख्रिस मॉरीस 14 , कागिसो रबाडा 12 , बुमरा 7 - 0 - 32 - 2 , युजवेंद्र चहल 9 - 0 - 46 - 4 , कुलदीप यादव 9 - 1 - 23 - 4 )


मुलांच्या वाढत्या वयानुसार त्यांच्या खोलीच्या गरजा बदलत जात असतात . पण म्हणूनच त्यांच्या खोलीची सजावट करताना दीर्घकाळाचा विचार करणे गरजेचे असते . पावसाळ्याचे दिवस जवळ आले , दिवाळीला पंधराच दिवस उरले की क्लायंटकडून आमच्यावर काम संपवायचे प्रेशर वाढायला लागते . घरात बाळ येणार असते तेव्हाही हे प्रेशर वाढते , पण या वेळी कामाचा ताण फारसा जाणवत नाही . कारण घरच्यांबरोबर नव्या पाहुण्याच्या स्वागताला आम्हीही उत्सुक असतो . त्या बाळासाठी सोयी करताना मन अगदी प्रसन्न होऊन जाते . ‘गाव को जाने का है’ हे ब्रीदवाक्य असलेली आणि दोनाचे चार महिने झाले तरी कूल असलेली कामगार मंडळी गावाला जायचा प्लान पुढे ढकलतात तेव्हा बाळाची खरी महती कळते . तर अशा घरच्या व बाहेरच्या मंडळींनी सज्ज होऊन केलेल्या बाळाच्या खोलीची सजावट असावी तरी कशी ? जास्तीच्या खोल्या असूनसुद्धा आपल्याकडे परदेशातल्यासारखी बाळाला शेजारच्या खोलीत ठेवायची सवय नसते . इथे मूल चांगले चार - पाच वर्षांचे होईपर्यंत आई - बाबांच्या खोलीत सुखाने झोपते . नंतर हळूहळू जागा पुरत नाहीये म्हणून त्याची सोय वेगळ्या ठिकाणी होते . बाळाची वेगळी खोली असो किंवा आई - बाबांच्या खोलीतच त्याची सोय केलेली असो , सजावट ही नेहमीच बाकीच्या घराच्या संकल्पनेला धरून असावी . केवळ एक मूल घरात आले आहे म्हणून भिंतीवर या टोकापासून त्या टोकापर्यंत पसरलेल्या इंद्रधनुष्याचा , रंगीबेरंगी फुलपाखरांचा वॉलपेपर लावायची काहीच गरज नाही . अशाने बाकीच्या घरामध्ये जी सुसंगती साधली गेलेली असते तिला अचानक ब्रेक लागल्यासारखा वाटतो . दुसरे , ज्याच्यासाठी आपण ही सजावट करतो आहोत त्या बाळाला कळायला कमीत कमी दोन वर्षे तरी जातात . तोपर्यंत गडद रंगांनी सजवलेली ती भिंत बघताना आपल्याला किती कंटाळा येईल याचा विचार करा . मागील लेखात सांगितल्याप्रमाणे मुलांची असो किंवा आपली , झोपायच्या खोलीची रंगसंगती ही नेहमी शीतल , मनाला शांतता देणाऱ्या रंगात असावी . सध्या बाजारात बाळांसाठीची तऱ्हेतऱ्हेची सुंदर फर्निचर आपल्याला भुरळ घालतात . इथे परत हे लक्षात घ्यायला पाहिजे की , भुरळ आपल्याला पडते , बाळाला नाही . बहुतेक वेळा कौतुकाने बाळासाठी म्हणून घेतलेली ही कपाटे , कॉट पूर्ण सजावटीला अनुरूप दिसतीलच असे नाही . परत त्यांचा आकार , आकारमान व दिवसागणिक वाढणाऱ्या बाळामुळे लवकरच ही फíनचर्स अडचणीची ठरू शकतात . ना धड ठेवता येतात , ना धड फेकता येतात . अशा वेळी फोिल्डग फíनचरची सोय फार उपयोगी पडते . उदाहरणार्थ , बेबी कॉट ही काही महिन्यांनी बाळाला पुरेनाशी होते . अशा वेळी खूप घरांत मी पाहिले आहे की , त्याचा उपयोग रिकामी खोकी , टॉवेल सुकवायला , रद्दी ठेवायला केला जातो . अशा परिस्थितीत आधीपासूनच भिंतीच्या पॅनिलगमध्ये लपलेली फोिल्डग कॉट केल्यास ते बाळ काही महिन्यांचे नाही तर काही वर्षांचे होईपर्यंत तिथे झोपू शकेल . परत दिवसा कॉट फोल्ड करून ठेवल्यास ती जागा वापरायला मिळेल , तो फायदा वेगळाच . बाळाच्या खोलीत फíनचरची वाढ ही आडवी न करता उभी करावी . यामुळे वावरायला जागा मोकळी मिळते आणि त्याचबरोबर बाळ त्या फíनचरला अडकून पडायची भीतीही राहत नाही . बाळाच्या खोलीतील भिंती शक्यतो गुळगुळीत , विनापोतवाल्या असाव्यात . आपण आपल्या हौसेपायी प्लायवूड , पीओपी वापरून भिंतीवर त्रिमितीय झाडाचा - पक्ष्यांचा देखावा बाळाच्या कॉटशेजारी तयार करतो . पण आपल्याकडील प्रदूषण लक्षात घेता त्या देखाव्याच्या वर - खाली झालेल्या भागांत किती धूळ जमेल याचा विचार करा . अशा वेळी बाळाला त्रास होऊ नये म्हणून सजावट जेवढी साधी , प्रसन्न करता येईल तेवढी करावी . बाळाच्या कपाटामध्ये एक मोठ्ठा कप्पा / खण करण्याऐवजी दुपटी , डायपर , झबल्यांसाठी छोटे छोटे खण करावेत . अशाने या छोटय़ा गोष्टी सापडायला सोप्या जातात व पसारा दिसत नाही . काप्रेट्स , सरकणारे जाजम बाळाच्या खोलीत न केलेलेच बरे . नुकत्याच चालू लागलेल्या बाळाचा त्यात अडखळून , सरकून पडण्याचा धोका त्याने कमी होतो . एक गोष्ट लक्षात ठेवणे जरुरीचे आहे , सजावट ही ‘बाळाभिमुख’ ( चाइल्ड फ्रेण्डली ) असावी , ‘बालिश’ ( चाइल्डिश ) नसावी . बाळाच्या बाबतीत आपण आपल्या मनासारखे वागू शकतो . पण साताठ वर्षांपासून ते टीनेजर्सपर्यंत जेव्हा त्यांच्या आवडीनिवडी ठाम होतात , तेव्हा कोणाचेच काहीही चालत नाही . कार्टून कॅरॅक्टर्स ते फेडरर ते दीपिका पदुकोण अशी त्यांची आवड दर वर्षांगणिक बदलत असते . कधी कधी त्यांच्या डोक्यात खूप साऱ्या कल्पना एकदम सच्च्या पण एकमेकांपासून विसंगत असतात . अशा वेळी एक डिझायनर म्हणून त्यात सुसंगती आणणे हे आमचे कर्तव्य असते . ही खोली म्हणजे त्यांचा आरसा असतो , त्यांच्या हक्काची जागा असते . अशा वेळी वर सांगितल्याप्रमाणे बाकीचे घर व या खोलीची सुसंगती साधायचा प्रयत्नपण करू नये . त्यात परत ती खोली दोन भावंडांत शेअर होणार असेल तर विचारूच नका . नवरा - बायकोप्रमाणे यांच्याही आवडी - निवडी हमखास एकमेकांच्या विरुद्ध असतात . अशा वेळी दोघांनाही खूश करून खोलीचा समतोल बिघडू न देणे यासाठी खरे तर डिझायनरचा सत्कारच केला पाहिजे . अशा प्रसंगी दोन्ही पाटर्य़ाचे थोडे थोडे ऐकून आम्ही मुख्य भर देतो तो झोपायच्या , अभ्यासाच्या व कपाटाच्या जागेच्या आखणीवर . ती व्यवस्थित असणे फार महत्त्वाचे . एक तर वाढते वय , वाढत्या गरजा व सर्वात महत्त्वाचे वाढता अभ्यास . साताठ वर्षांच्या सगळ्या मुलांना बंकबेडचे फार वेड असते . त्यासाठी मुले आकाशपाताळ एक करतात . पण हे वेड तीन - चार वर्षांच्या वर कधी टिकलेले मी पाहिलेले नाही . जागा अगदीच कमी असेल तर एकावर एक रचलेल्या या बेडमुळे सोय होते , हा फायदा सोडल्यास , काही वर्षांनी बंकबेडची अडचणच होऊन बसते . अशा वेळी सोफा कम बेडचा उपाय जास्त सोयीचा जातो . दिवसा आतमध्ये सरकवलेल्या बेडमुळे वावरायला , मित्रांबरोबर खेळायला मोकळी जागा राहते . अशा बेडचा उपयोग कधी मोठय़ांना झोपायलासुद्धा होऊ शकतो . जागा पुरेशी असेल तर दोन सिंगल बेड्स करणे केव्हाही चांगले . मुलांची वयाप्रमाणे लांबी - रुंदी वाढते , गरजा वाढतात त्यानुसार काही आपण दर वर्षी कपाट बदलू शकत नाही . मुले लहान असताना ‘काय गरज आहे मोठय़ा कपाटाची’ म्हणून जी छोटी कपाटे केली जातात , ती लवकरच अपुरी पडू लागतात . त्यामुळे प्रथमच सजावट करताना भविष्याच्या वाढत्या गरजांचा विचार करून पुरेशी मोठ्ठी कपाटे बनवावीत . लहान वयात खेळणी , पझल्स , लेगो ठेवायला थोडय़ा खोल ड्रॉवर्सची गरज असते . कालांतराने ज्याची जागा जास्तीच्या वह्य़ा - पुस्तके , शाळेच्या प्रोजेक्टच्या सामानाने घेतली जाते . अशी ड्रॉवर्स शक्यतो कपाटाच्या बाहेर असावीत . जेणेकरून सतत ती वापरण्यासाठी दारे उघडावी लागणार नाहीत . अभ्यासाच्या टेबलाची लांबी ही कधीही एका मुला / मुलीसाठी असू नये . लहान असताना शेजारी आई किंवा बाबा व मोठ्ठे झाल्यावर कदाचित टय़ूशन टीचरसाठी बाजूला जागा असणे गरजेचे आहे . नाही तर बऱ्याच घरांत दिसून येते की , सगळ्या वह्य़ा - पुस्तकांचा पसारा जेवणाच्या टेबलावर मांडून अभ्यास केला जातो . मागील काही लेखांत सांगितल्याप्रमाणे जेवणाची जागा ही दिवाणखान्याला लागून असलेली , बऱ्यापकी वर्दळीची जागा आहे . अशा वेळी घरातल्या बाकीच्यांवरही टीव्ही न लावण्याची , हळू बोलण्याची , न हसण्याची सक्ती केली जाते . त्यामुळे मुलांच्या खोलीतच अभ्यासाला पुरेशी जागा करून ठेवावी . लगतच पुस्तकांचे कपाट , समोर सॉफ्टबोर्ड , बाजूला भरपूर ड्रॉवर्स असलेले टेबलाखालचे कपाट या गोष्टी एका जागी बसून अभ्यास करायला उपयोगी पडतात . आजकाल जसे टेबलाच्या वर - खाली कॉम्प्युटर , िपट्रर , स्कॅनरसाठी भरपूर विजेचे प्लग्ज असणे गरजेचे झाले आहे , तसेच प्लग्ज पलंगाच्या बाजूला मोबाइल चाìजगला व आरशाच्या बाजूला हेअरड्रायरसाठी देणे आवश्यक झाले आहे . परीकथेतील राजकन्येचा जीव जसा पोपटात अडकलेला असतो तसा आजकालच्या मुलांचा जीव ‘वाय - फाय’मध्ये अडकलेला असतो . चांगले आई - बाप होण्याच्या कर्तव्यांच्या यादीत याची भर पडली आहे . त्याची सोय न विसरता करावी . टीनेजर्सना मित्र - मत्रिणी म्हणजे जीव की प्राण . मोठ्ठे लोक कधी आपल्या मित्रांना स्वतच्या बेडरूममध्ये घेऊन जाऊन गप्पा मारत बसत नाहीत . याच गोष्टीत मुलांच्या खोलीचे वेगळेपण असते . शाळा - कॉलेजच्या मुलांना मित्र - मत्रिणींना बोलावून दंगा करायला खूप आवडतो . अशा वेळी थोडी मोकळी जागा , बसायला बीन बॅग्स , पूफीज , झोपाळा , खिडकीलगतचा कट्टा आवर्जून करावा . त्याचप्रमाणे चित्रकला , नृत्य वगरेची आवड असल्यास अनुक्रमे ईजल , मोठय़ा आरशाची सोय करावी . त्यांची पेंटिंग्स मांडायला पॅनिलग , सॉफ्टबोर्डची सोय करावी . बेडरूमचा उपयोग आपण फक्त झोपेसाठी करतो . म्हणून आपल्याला आपली खोली शांत लागते , पण टीनेजर्ससाठी झोप हे प्राधान्य नसते . त्यामुळे त्यांना त्यांच्या खोलीची सजावट ही उत्साहवर्धक , रंगीत लागते . लहान - मोठ्ठी कशीही असली तरी ही खोली म्हणजेच ‘विश्व’ असलेल्या या मुलामुलींना आधुनिक दिसणारी व सर्व सोयींनी युक्त अशीच खोली लागते . ना धड मूल , ना धड प्रौढ अशा वळणावर उभ्या असलेल्या या मुलांना एकीकडे मोठ्ठय़ांसारखी अभिरुचिसंपन्न खोलीपण लागते आणि दुसरीकडे रात्री कवटाळायला टेडी बेअरपण लागतो . अशा वेळी त्यांना समजून घेऊन त्यांच्या मानसिक वाढीला पोषक अशी सजावट करून देण्याची जबाबदारी ही पालकांची व आमची असते . सौजन्य – लोकप्रभा response . lokprabha @ expressindia . com


शिओमीच्या एमआय नोट ४ च्या प्रचंड यशानंतर या महिन्यात शिओमी आपला आणखी एक फोन लाँच करणार आहे . फोन लाँच होण्याआधीच शिओमीच्या नव्या फोनचे फीचर सोशल मीड्यावर लीक झाले आहेत . लीक झालेले फोटो शिओमीच्या बहुप्रतिक्षीत नोट ५ चे असल्याचा अंदाज वर्तवण्यात येत आहे . या फोनमध्ये ड्युअल कॅमेरा सेटअप आहे . यातला एक कॅमेरा १६ मेगापिक्सेल आणि दुसरा ५ मेगापिक्सेल असण्याची शक्यता आहे . या फोनचा डिस्प्ले किती इंचाचा आहे किंवा अन्य फीचरबद्दल माहिती समजू शकली नाही . शिओमीचा नोट ४ ग्राहकांत खूपच लोकप्रिय झाला . स्वस्त , मजबूत आणि टिकाऊ या ग्राहकांच्या तिन्ही गरजांची पूर्तता या फोनने केली . विशेष म्हणजे सर्वसामान्यांना परवडणाऱ्या दरात स्मार्टफोन उपलब्ध असल्याने एमआयच्या खपात बरीच वाढ झाली . चीनमध्ये सर्वाधिक विक्रीचा टप्पा गाठल्यानंतर शिओमी भारतीय बाजारपेठेत सॅमसंगलाही टक्कर देताना दिसत आहे . वाचा : जीओला टक्कर देण्यासाठी एअरटेलचा दमदार प्लॅन शिओमी १० ऑक्टोबरला आपला नवीन फोन लाँच करणार आहे . त्याआधीच शिओमीच्या फोनचे फीचर लीक झाले आहेत . उद्या लाँच होणारे शिओमीचे फोन भारतीय बाजारपेठेत १० ते १३ हजारांच्या आसपास उपलब्ध होईल असाही अंदाज वर्तवण्यात येत आहे . ‘त्या’ जिओ ग्राहकांची सेवा होणार बंद


जिओचा फोन बाजारात काही दिवसात दाखल होणार असून ग्राहकांमध्ये मोफत मिळणाऱ्या या फोनची मोठी प्रतिक्षा आहे . या फोनविषयीच्या चर्चांना उधाण आले असले तरीही हा फोन खरेदी करताना काही महत्त्वपूर्ण गोष्टी लक्षात ठेवणे गरजेचे आहे . कोणत्या आहेत या गोष्टी जाणून घेऊया… १ . जिओवर व्हॉटसअॅप चालणार नाही – सध्या व्हॉटसअॅप सर्व स्मार्टफोन वापरणाऱ्यांच्या गळ्यातील ताईत झालेले आहे . अनेकांना तर व्हॉटसअॅपशिवाय जगणे ही एकप्रकारची शिक्षाच वाटू शकते . जिओच्या फोनवर ग्राहकांना व्हॉटसअॅप वापरता येणार नाही . त्यामुळे सोशल मीडियावरील संपर्कावर गदा येणार असल्याने तुम्ही हा फोन घेण्याची विचार करत असाल तर ही गोष्ट नक्की लक्षात ठेवा . मात्र जिओचा आपला असा जिओ प्लॅटफॉर्म असणार आहे . त्यामुळे कंपनी आपल्या अॅपला प्रमोट करण्यासाठी मोबाईलमध्ये व्हॉटसअॅप वापरु देत नाहीये . २ . जिओचा फोन दोन प्रकारचा असणार – जिओचा नव्याने येणारा फोन हा दोन प्रकारचा असणार आहे . क्वालकॉम प्रोसेसर आणि स्प्रेडट्रम कम्युनिकेशनच्या प्रोसेसरवर आधारीत असे दोन प्रकार असणार आहेत . या दोन्ही कंपन्यांनी जिओ आपल्याशी जोडली गेली असल्याचे जाहीर केले आहे . ३ . हॉटस्पॉट चालू शकणार नाही – जिओ कंपनीच्या वरिष्ठ अधिकाऱ्यांनी दिलेल्या माहितीनुसार जिओचा फोन हॉटस्पॉट या सुविधेला सपोर्ट करणार नाही . आता हे अशाप्रकारे का करण्यात आले आहे याचे कारण अद्याप स्पष्ट करण्यात आलेले नाही . मुकेश अंबानींच्या घोषणेनंतर आयडिया , एअरटेलचा बाजार उठला ४ . जिओ केबल सुविधा मोफत नसेल – जिओचा फोन बाजारात येणार असल्याचे कंपनीने नुकतेच जाहीर केले . यावेळी फोनला जिओची केबल जोडता येणार असल्याचे सांगितले होते . आणि टीव्हीवर केबल उपलब्ध होणार आहे . मात्र ही केबल फ्री मिळणार की त्यासाठी पैसे भरावे लागणार याबाबत कंपनीकडून कोणतेच स्पष्टीकरण देण्यात आले नव्हते . काही अहवालांनुसार या केबलसाठी ग्राहकांना ५०० ते १५०० रुपये मोजावे लागू शकतात . याशिवाय ३०९ रुपयांचा डेटा प्लॅनही घ्यावा लागणार आहे . ५ . माय जिओवर फोन बुक करता येणार – जिओच्या फोनमध्ये माय जिओ असे एक अॅप्लिकेशन असणार आहे . याच्या माध्यमातून ग्राहकांना जिओचा दुसरा फोन बुक करता येणार आहे . सध्या एमआय कंपनीतर्फे अशापद्धतीने फोन बुक करता येतो . ६ . रिफंड हवा असेल तर करत राहावे लागणार रिचार्ज – फोनच्या बदल्यात ग्राहकाला दीड हजार रुपये अनामत रक्कम भरावी लागणार आहे . तीन वर्षानंतर ग्राहकाने त्याच्याकडे असणारा फोन रिलायन्स जिओला परत केल्यावर , कंपनी दीड हजार ग्राहकाला परत करणार आहे . ३ वर्षानंतर ही रक्कम फोन परत केल्यावर मिळू शकणार आहे . यामध्येही एक अट घालण्यात आली आहे . ती म्हणजे ९० दिवसात म्हणजे साधारण एक महिन्यात फोन एकदा तरी रिचार्ज करावा लागणार आहे . १५ ऑगस्टपासून जिओ फोनची चाचणी सुरु होईल आणि २४ ऑगस्टपासून फोनच्या प्री - बुकिंगला सुरुवात होईल . दर आठवड्याला ५० लाख लोकांपर्यंत पोहोचण्याचे जिओचे उद्दिष्ट आहे . जिओच्या फोनवर ग्राहकांना अमर्यादित डेटा मिळेल , असे अंबानी यांनी सांगितले . जिओचा अनलिमिटेड डेटा प्लान ‘धन धना धन’ केवळ १५३ रुपयांमध्ये या फोनवर उपलब्ध असणार आहे . यासोबतच या फोनवर व्हॉईस कॉल कायमस्वरुपी मोफत असणार आहेत . ५० कोटी लोकांपर्यंत पोहोचण्याचे कंपनीचे ध्येय आहे .


हृतिक रोशन आणि सुझान खान हे बॉलिवूडमधलं प्रसिद्ध जोडपं २०१६ मध्ये विभिक्त झालं . १७ वर्षांचा संसार मोडून दोघांनी घटस्फोट घेतला . खरं तर विभिक्त होण्याचा निर्णय बॉलिवूडच काय पण हृतिकच्या चाहत्यांसाठीही धक्कादायक होता . एकमेकांवर कोणतेही आरोप प्रत्यारोप न करता हे दोघं विभक्त झाले . मात्र विभक्त होण्याचं कारण दोघांनीही कोणाला कळू दिलं नाही . गेल्या काही वर्षांत कंगनाच्या आरोपांमुळे हृतिक वादात सापडला पण , त्यावेळीदेखील सुझान हृतिकच्या पाठी खंबीरपणे उभी राहिली . एक नातं संपुष्टात आलं तरी या दोघांनी आपल्यातील मैत्रीचं नातं मात्र कायम ठेवलं . आता हे दोघंही पुन्हा एकत्र येण्याचा विचार करत आहे . घटस्फोट घेतल्यानंतर या दोघांनी पुन्हा लग्न करण्याचा विचार केला असल्याचं ‘टाइम्स ऑफ इंडिया’नं म्हटलं आहे . केवळ मुलांसाठी आता हृतिक सुझान पुन्हा लग्न करण्याचा निर्णय घेणार असल्याचं म्हटलं जात आहे . या जोडप्याला रिहान आणि रिदान अशी दोन मुलं आहे . घटस्फोटानंतर मुलांवर कोणताही परिणाम होऊ नये यासाठी दोघंही जमेल तसा वेळ मुलांसोबत एकत्र घालवत होते . अनेकदा दोघांनी मुलांसाठी आपल्यातली अढी बाजूला केली होती होती . अखेर दोन वर्षांनंतर हे जोडपं एकत्र येणार म्हटल्यावर चाहतेही खूश झाले आहेत . मात्र या दोघांनीही यावर कोणतीही अधिकृत प्रतिक्रिया दिली नाही . तरीही या दोघांनी एकत्र यावं अशी इच्छा चाहत्यांनीदेखील व्यक्त केली आहे .


सध्या कलाविश्वात लग्नाचे वारे वाहत असून सोनम कपूर - आनंद अहुजा आणि रणवीर सिंग - दीपिका पदुकोण यांच्या लग्नाची जोरदार चर्चा आहे . या आघाडीच्या अभिनेत्रींशिवाय आता आणखी एक अभिनेत्री लग्नबंधनात अडकणार असल्याची माहिती समोर येत आहे . ही अभिनेत्री आहे ‘मसान’ फेम श्वेता त्रिपाठी . ‘मसान’ या चित्रपटात आपल्या दमदार अभिनयाने प्रेक्षक - समीक्षकांकडून दाद मिळवणारी श्वेता जूनमध्ये विवाहबद्ध होणार आहे . अभिनेता आणि रॅपर चैतन्य शर्मासोबत ती २९ जूनला लग्नगाठ बांधणार आहे . चैतन्य श्वेतापेक्षा पाच वर्षांनी लहान आहे . मोजके नातेवाईक आणि जवळच्या मित्रमंडळींच्या उपस्थितीत गोव्यात श्वेता - चैतन्यचा लग्नसोहळा पार पडणार आहे . PHOTO : ‘शतदा प्रेम करावे’ मालिकेत आता सायलीच्या भूमिकेत दिसणार ‘ही’ अभिनेत्री एखाद्या चित्रपटाच्या कथेप्रमाणेच श्वेताची प्रेमकहाणी असून दिल्लीत एका नाटकाच्या निमित्ताने जात असताना फ्लाइटमध्ये या दोघांची पहिल्यांदा ओळख झाली . या ओळखीचं हळूहळू मैत्रीत रुपांतर झालं . चैतन्यने अत्यंत रोमॅण्टिक पद्धतीने श्वेताला प्रपोज केलं . आपलं नवीन नाटक येत असल्याचं सांगून त्याने श्वेताला मुंबईतील कुकू क्लबमध्ये बोलावलं . त्यावेळी स्टेजवरच चैतन्यने श्वेताला प्रपोज केलं होतं . श्वेता त्रिपाठी ही दिल्लीचे माजी मुख्य सचिव पीके त्रिपाठी यांची कन्या आहे . ‘मसान’ , ‘हरामखोर’ यांसारख्या चित्रपटांमध्ये तिने भूमिका साकारली आहे . त्याचबरोबर ‘क्या मस्त है लाइफ’ या मालिकेतही ती झळकली होती . तर रॅपर चैतन्य ‘स्लो चिता’ या नावाने प्रसिद्ध आहे . त्याने ‘अल्ट बालाजी’च्या ‘बॉयगिरी’ या वेब सीरिजमध्ये भूमिका साकारली होती .


बीसीसीआय पदाधिकारी आणि सर्वोच्च न्यायालयाने नियुक्त केलेली प्रशासकीय समिती यांच्यातील ‘सामना’ वेगळ्या वळणावर आला आहे . प्रशासकीय समितीने बीसीसीआयच्या तिन्ही हंगामी पदाधिकाऱ्यांचे सर्व कार्यकारी अधिकार गोठवले आहेत . हंगामी अध्यक्ष सीके खन्ना , सचिव अमिताभ चौधरी आणि खजिनदार अनिरुद्ध चौधरी यांचा लोढा समितीच्या शिफारशींतील मुद्द्यानुसार कार्यकाळ संपला आहे . त्यामुळे त्यांना पदावरून दूर करा , अशी मागणी प्रशासकीय समितीचे अध्यक्ष विनोद राय यांनी काही दिवसांपूर्वीच सर्वोच्च न्यायालयाकडे केली आहे . आता एक पाऊल पुढे जात त्यांनी या तिघा पदाधिकाऱ्यांचे कार्यकारी अधिकार थांबवले आहेत . हे अधिकार रोखल्यामुळे हे तिन्ही पदाधिकारी आता लोढा शिफारशींविरोधात न्यायालयीन लढाईसाठी होणारा खर्च बीसीसीआयच्या तिजोरीतून करता येणार नाही . तसेच प्रशासकीय समितीच्या परवानगीशिवाय या तिघांना बीसीसीआयच्या सभांसाठी प्रवास आणि निवासाची व्यवस्था करता येणार नाही . विनोद राय यांनी स्वतःचे अधिकार वापरून खेळाडूंसाठी भरघोस वाढीची नवीन वेतनश्रेणी जाहीर केली आणि खेळाडूंबरोबरचा करारही निश्चित केला ; पण त्यावर स्वाक्षरी करण्याचे अधिकार खजिनदार अनिरुद्ध चौधरींचे आहेत आणि ते स्वाक्षरी करण्यास तयार नाहीत . त्यामुळे विमा पॉलिसी रद्द होण्याच्या स्थितीत असल्यामुळे राय संतापले असल्याची चर्चा भारतीय क्रिकेट वर्तुळात केली जात आहे . बीसीसीआयच्या मार्केटिंग विभागाच्या सरव्यवस्थापकपदी एका ‘पेजथ्री’ पत्रकाराची जो सध्या चित्रपटनिर्मितीच्या एका कंपनीशी संबंधित आहे याच्या नियुक्तीस चौधरी यांनी आक्षेप घेतल्यामुळे हा वाद अधिक चिघळला असल्याचे सांगण्यात येत आहे .


सध्या जुन्या गाण्यांच्या रिमेकचा ट्रेण्ड आहे . त्या त्या काळात गाजलेली काही जुनी गाणी आताच्या चित्रपटांमध्ये रिमिक्स करून वापरली जातात . बऱ्याचदा या रिमेकमध्ये रॅप समाविष्ट केला जातो आणि बदललेल्या चालीमुळे अनेकांना ती मूळ गाण्यासोबत केलेली छेडछाड वाटते . अशा रिमेक गाण्यांबाबतची नाराजी गानसम्राज्ञी लता मंगेशकर यांनी सोशल मीडियावर व्यक्त केली . याविषयी लिहिलेल्या खुल्या पत्रात त्यांनी मूळ चालीची मोडतोड करून उथळ शब्दांचा वापर केलेली रिमिक्स गाणी ऐकताना त्रास होत असल्याची भावना व्यक्त केली आहे . गीतकार जावेद अख्तर यांच्यासोबत त्यांची रिमेक गाण्यांविषयी बातचित झाली आणि त्यानंतर लतादीदींनी हे खुलं पत्र लिहिलं . ‘हिंदी चलचित्र संगीताचा एक सुवर्ण काळ होता . त्या काळातील गाण्यांनी भारतीयांच्या हृदयात एक स्थान मिळवलंय . आजही कोट्यवधी रसिकांना ती गाणी आवडतात आणि भविष्यातही आवडतील . या सुवर्णकाळातील गाणी आता नव्या ढंगात रिमिक्सच्या माध्यमातून पुन्हा प्रेक्षकांसमोर आणली जात आहेत . तरुणवर्गात ही गाणी खूप लोकप्रिय होत असल्याचं म्हटलं जातं . खरंतर यात काहीच समस्या नाही . परंतु गाण्याची मोडतोड करून ते पुन्हा सादर करणं अगदी चुकीचं आहे . आजकाल असंच काहीसं होत आहे आणि मूळ संगीतकारऐवजी दुसऱ्यांचंच श्रेयनामावलीत नाव दिलं जातं जे अत्यंत अयोग्य आहे . गाण्याच्या मूळ चालीला बदलणं , शब्दांमध्ये मनासारखे बदल करणं आणि पुन्हा नव्या आणि उथळ शब्दांचा वापर करणं यांमुळे खरंच ती गाणी ऐकताना त्रास होतो , ’ असं त्यांनी पत्रात म्हटलंय . वाचा : ‘वीरे दी वेडिंग’मधला करिनाचा तो लेहंगा २५ वर्षांपूर्वीचा हिंदी चित्रपटांतील जुनी गाणी म्हणजे आपला सांस्कृतिक वारसा आहे आणि त्यासोबत छेडछाड करू नका अशी विनंती त्यांनी नवोदित कलाकारांना केली आहे . त्याचबरोबर फक्त लोकप्रियतेसाठी , प्रसिद्धीसाठी संगीताच्या खजिन्याचा दुरुपयोग करू नका असं आवाहन त्यांनी केलं आहे .


वेगाचा अनभिषिक्त सम्राट अशी बिरुदावली मिरवणारा जमैकाच्या उसेन बोल्टला मांडीच्या स्नायूंना दुखापत झाली असून त्यामुळे त्याला ऑलिम्पिकसाठी आयोजित करण्यात आलेल्या राष्ट्रीय चाचणीला मुकावे लागणार आहे . बोल्टच्या नावावर १०० मी . धावण्याच्या शर्यतीमधील विश्वविक्रम आहे . शुक्रवारी ऑलिम्पिकसाठी राष्ट्रीय चाचणीमध्ये उपांत्य फेरी घेण्यात आली होती . या फेरीत त्याने १० . ०४ सेकंदांची नोंद केली . पण या स्पर्धेनंतर त्याच्या मांडीचे स्नायू दुखावले गेले , त्यामुळे त्याला या चाचणीतील अंतिम फेरीला मुकावे लागणार आहे . ‘या चाचणी स्पर्धेच्या पहिल्या फेरीनंतर मी अस्वस्थ होतो . शुक्रवारी रात्री उपांत्य फेरीनंतर मुख्य डॉक्टरांनी माझी तपासणी केली . या तपासणीनंतर त्यांनी मला दुखापत झाल्याचे सांगितले , ’ असे बोल्टने पत्रकात म्हटले आहे . बोल्टला झालेली दुखापत जास्त गंभीर स्वरूपाची नसल्याचे म्हटले जात आहे . स्नायूंवर जास्त दबाव दिल्यामुळे ही दुखापत झाली आहे . पण या दुखापतीमधून सावरण्यासाठी बोल्टला किमान एका आठवडय़ाचा कालावधी लागणार आहे . ‘दुखापतीमुळे मला अंतिम फेरीत खेळता येणार नाही . पण या दुखापतीमधून लवकर कसे बाहेर पडता येईल , याकडे माझा कल असेल . २२ जुलैला लंडनमध्ये स्पर्धा होणार असून तिथे मी माझी तंदुरुस्ती दाखवून देईन , ’ असे बोल्ट म्हणाला . ‘एआयएफएफ’समोर दोन क्लबच्या शर्ती पणजी : आय - लीग पुनर्रचनेच्या निर्णयाविरोधात स्पध्रेतून बाहेर पडलेल्या साळगावकर आणि स्पोर्टिग क्लब डी गोवा यांनी अखिल भारतीय फुटबॉल महासंघासमोर ( एआयएफएफ ) तीन मागण्या ठेवल्या आहेत . या मागण्यांची पूर्तता झाल्यास बाहेर पडण्याच्या निर्णयाचा पुनर्विचार करण्यात येईल , असे आश्वासन त्यांनी एआयएफएफला दिले आहे . एआयएफएफचे सरचिटणीस कुशल दास , आय - लीगचे मुख्य कार्यकारी अधिकारी सुनंदो धर आणि आयएमजी - रिलायन्सचे चिराग तन्ना यांच्यासोबत झालेल्या बैठकीत क्लबच्या मालकांनी या मागण्या ठेवल्या . आय - लीगमधील सर्व संघ अव्वल लीगसाठी पात्र ठरावेत , लिलाव प्रक्रिया आय - लीग क्लबसाठी लागू नसावी आणि प्रशासनासंदर्भातले सर्व निर्णय एआयएफएफने घ्यावेत , अशा या तीन मागण्या क्लबकडून करण्यात आलेल्या आहेत . या मागण्यांवर चर्चा करण्यासाठी दास यांनी सर्व क्लब मालकांची बैठक बोलावली आहे .


आपल्या झोपेवर वेगवेगळ्या घटकांचा परिणाम होत असतो . या घटकांपैकी एका प्रमुख घटकाचा सर्वाधिक परिणाम होत असतो आणि तो म्हणजे तुमच्या बेडरूमची रचना कशी आहे . तुम्ही ज्या वातावरणात झोपता , तिथे निवांतपणा किंवा झोप येण्यास मदत करणारे घटक नसतील , तुम्ही रात्रभर या कुशीवरून त्या कुशीवर राहाण्याची शक्यता असते . त्यामुळे झोपही अस्वस्थ लागते . चांगल्या झोपेसाठी या काही टिप्स आरामदायी गादी घ्या १ ) जर तुम्हाला झोपेत अडथळा आणणाऱ्या घटकांचा सामना करायचा असेल , तर गादी हे प्रमुख शस्त्र आहे असे समजा आणि म्हणूनच तिची हुशारीने निवड केली गेली पाहिजे . आरामदायी गादीवर झोपल्याने तुमच्या ताणाची पातळी कमी होते , संभाव्य अलर्जीचा त्रास होत नाही आणि रात्री शांत झोप लागते . योग्य गादी तुम्हाला नैसर्गिक , गाढ झोप लागण्यास व सकाळी कोणत्याही वेदनेशिवाय उठण्यास मदत करते . २ ) योग्य प्रकारचे बेडशीट वापरा . खडबडीत बेडशीटवर झोपल्यास तुम्ही झोपून उठल्यावरही थकल्यासारखे दिसाल हे नक्की . नैसर्गिक घटकांपासून बनवलेल्या , त्वचेसाठी फार रूक्ष नसलेल्या बेडशीटवर झोपा . त्याचबरोबर आरामदायी , वापरण्यास सोपे पांघरूण वापरा . पांघरूण फार जड किंवा त्रासदायक नसेल याची काळजी घ्या . आरामात झोपण्यासाठी पुरेशा उशा असतील याची खात्री करा . ३ ) खोली सुगंधित ठेवा सुगंधी मेणबत्त्या किंवा लॅव्हेंडर वॉटरचे चाहते असाल , तर त्याचा तुमच्या खोलीत वापर करा . सुगंधामुळे तुम्ही उल्हसित होतात आणि आराम करत असताना त्याचा तुमच्या सुप्ट मनावर सकारात्मक परिणाम होत असतो . त्याचबरोबर झोपण्यापूर्वी संध्याकाळ निवांतपणे व्यतीत करून झोपेसाठी मनाला तयार करा . ४ ) झोपण्यापूर्वी खोली थंड करा खोलीचे तापमान कमी करणे अतिशय आवश्यक आहे , कारण कमी तापमान तुमच्या शरीराला आता झोपायची वेळ झाल्याचे सांगते . थंड खोली झोपण्यासाठी जास्त चांगले वातावरण निर्माण करते , कारण तिथे तुम्हाला ऊबदारपणे झोपून जावेसे वाटते . मात्र हे हवामान जास्त गार असूनही उपयोग नाही . ५ ) झोपण्यापूर्वी आंघोळ करा झोपण्यापूर्वी आंघोळ केल्याने शरीराचा थकवा निघून जातो आणि गादीवर पडल्यानंतर जास्त निवांत वाटते . त्याला थंड वातावरणाची जोड दिल्यास चांगल्या झोपेची शक्यता कितीतरी पटींनी वाढते . ६ ) पडदे बंद करा आणि रात्रीसाठीचे दिवेही अंधार असताना तुम्ही जास्त चांगल्या प्रकारे झोपता यात काही चुकीचे नाही . झोपेच्या एका टप्प्यातून दुसऱ्या टप्प्यात जाताना तुमच्या पापण्यांची हालचाल होते . रस्त्यावरचे दिवे किंवा चंद्राच्या प्रकाशानेही तुम्हाला जाग येऊ शकते . त्याशिवाय खोलीतील मंद दिवे तसेच इतर प्रकाश बंद करा . यात प्रखर डिस्प्ले असलेल्या घड्याळाचाही समावेश होतो . आपला मेंदू अंधुकशा प्रकाशाचाही चुकीचा अर्थ लावून उठायची वेळ झाली असे समजू शकतो . या उलट अंधारामुळे तुमच्या मेंदूचे जैविक घड्याळ योग्य रीतीने काम करून तुम्हाला झोपायला सांगते . ७ ) घड्याळ आणि इतर सर्व इलेक्ट्रॉनिक्सकडे दुर्लक्ष करा दिवसाच्या विशिष्ट वेळी उठण्यास पर्याय नसला , तरी तुमच्या शरीराला गजराच्या घड्याळाच्या मदतीशिवाय नैसर्गिकपणे उठू देणे हे पूर्ण व शांत झोप लागण्यास मदत करते . डिजिटल गोष्टींमुळे तुमच्या मेंदूवर ताण येतो आणि त्यामुळे तुम्हाला पूर्ण रात्रभर झोप लागत नाही . ८ ) रात्री दहा वाजता तुमच्या शरीराला आराम द्या शरीराचे नियमित घड्याळ आणि रोज एकाच वेळेस झोपणे हे पुरेशा झोपेसाठी महत्त्वाचे आहे . अभ्यासाअंती असे दिसून आले आहे , की रोज रात्री दहा वाजता झोपणाऱ्या व्यक्तींमध्ये कमी झोप लागणाऱ्यांचे प्रमाण ११ टक्क्यांइतके कमी असते .


पक्षाघात व हृदयविकारावर दिल्या जाणाऱ्या स्टॅटिन औषधांमुळे विषमज्वर , हिवताप यांसारख्या आजारांपासूनही बचाव होऊ शकतो , असे नवीन संशोधनात दिसून आले आहे . अमेरिकेतील डय़ुक विद्यापीठाच्या वैज्ञानिकांनी असा जनुक शोधला आहे , जो कोलेस्टेरॉलच्या पातळीबरोबरच विषमज्वर व इतर रोगांची लागण होण्यास कारणीभूत असतो . कोलेस्टेरॉल कमी करण्याच्या एझेटिम्बी व झेटिया औषधांमुळे झेब्राफिसचा साल्मोनेला टायफी या जिवाणूपासून बचाव झाला . जर्नल प्रोसिडिंग्ज ऑफ दी नॅशनल अॅकॅडमी ऑफ सायन्सेस या नियतकालिकात हे संशोधन प्रसिद्ध झाले असून त्यामुळे संसर्गजन्य रोग नेमके कसे होतात यावरही प्रकाश पडणार आहे . साल्मोनेला जिवाणू हे यजमान पेशींना बाधा करण्यासाठी कोलेस्टेरॉलचा आधार घेतात . उंदीर व इतर प्राण्यांवर याबाबत आणखी प्रयोग करणे आवश्यक आहे , असे डय़ुक युनिव्हर्सिटी स्कूल ऑफ मेडिसिनचे सहायक प्राध्यापक डेनिस को यांनी सांगितले . काही लोक रोगबाधेस अनुकूल का असतात , याचे उत्तरही यातून मिळणार आहे . को व त्यांच्या सहकाऱ्यांनी आरोग्यवान मानवी पेशी घेऊन त्यांना साल्मोनेला टायफीची बाधा घडवली व त्याला हिरवा मार्कर लावला होता . त्यानंतर त्या पेशीतील जनुकीय फरक तपासण्यात आले . व्हीएसी १४ या जनुकातील एक न्युक्लिओटाईड हे पेशींवर जिवाणूंच्या आक्रमणाशी निगडित होते . हजार व्हिएतनामी लोकांचे डीएनएही यात तपासण्यात आले . यात निम्म्या लोकांना ताप येत होता तर इतरांना येत नव्हता . झेब्राफिशला एझेटिम्बी व झेटिया ही कोलेस्टेरॉलरोधक औषधे टोचली तर त्यांना साल्मोनेलाची बाधा होत नाही , असे प्रमुख संशोधक मोनिका अल्वारेज यांनी सांगितले .


हॉलंड : भारताच्या विश्वनाथन आनंदने ८०वी टाटा स्टील बुद्धिबळ स्पर्धेतील दमदार फॉर्म कायम ठेवत सोमवारी दुसऱ्या विजयाची नोंद केली . आनंद आणि अनिष गिरी यांची संयुक्त आघाडी ! शनिवारी पहिल्या फेरीत आनंदने मॅटलॅकॉवला हरवून दणक्यात सुरवात केली . काळ्या मोहऱ्यांनी खेळताना दुसऱ्या फेरीत आनंदने कॅराकिनला बरोबरीत रोखले ! तिसऱ्या फेरीत पांढऱ्या मोहऱ्यांनिशी खेळताना आनंदने कारुआना वर दमदार आणि आक्रमक विजय नोंदवला ! या विजयामुळे अडीच गुणांसह आनंद आणि अनिष गिरी संयुक्तरीत्या आघाडीवर आहेत ! अधिबनचा सलग दुसरा पराभव काल अधिबनला मॅग्नस कार्लसन विरुद्ध पराभव स्वीकारावा लागला होता ! तर आज गॅविन जोन्स ने अधिबनला पराभूत केले ! अधिबन चा हा सलग दुसरा पराभव आहे ! ' अ ' गटा मध्ये हे दोन डाव वगळता बाकीचे सर्व डाव बरोबरीत सुटले ! ' ब ' गटात विदीथ गुजराथी विजयी ; हरिका द्रोणावल्ली चा विजय हुकला ! ' ब ' गटा मध्ये विदीथ गुजराथीने काळ्या मोहऱ्यांनिशी खेळताना अमीन बसीम वर विजय संपादन केला ! या विजयामुळे अडीच गुणांसह विदीथ गुजराथी आणि कोरोबॉव याच्यासह संयुक्तरीत्या आघाडीवर आहे ! पटावर चांगली परिस्थिती असून देखील हरिका द्रोणावल्ली हिचा विजय हुकला आणि तिला ला ए’मी विरुद्ध बरोबरी वर समाधान मानावे लागले ! विश्वनाथन आनंद विरुद्ध कारुआना लंडन चेस क्लासिक २०१७ च्या आवृतीत आनंद कारुआना कडून पराभूत झाला होता ! या पराभवाचा वचपा काढण्यासाठी आनंद उत्सुक होता ! विश्वनाथन आनंदच्या पांढर्या मोहर्यां विरुद्ध कारुआनाने पेट्रॉफ बचाव पद्धत अवलंबली . डावाच्या मध्य पर्वात कारुआनाने गुंतागुंतीची व्यूहरचना केली आणि आनंदला चांगलेच पेचात टाकले ! ही व्यूहरचना आनंदने अचूकपणे हेरली आणि त्यातून मार्ग काढण्यासाठी त्यानंतरच्या दोन चालींसाठी त्याने तब्बल ४० मिनिट विचार केला ! आणि तिथपासूनच आनंदची बाजू भक्कम होत गेली . सर्वप्रथम आनंदने कारुआना ला आपल्या अश्वाच्या बदल्यात काळ्या घरातील उंट देण्यास भाग पाडले ! त्यानंतर डाव मोकळा करण्यासाठी कारुआनाच्या दोन अश्वांच्या बदल्यात आनंदने कारुआनाला आपल्या एका प्याद्याचा आणि हत्तीचा बळी दिला ( एक्स्चेंज सॅक्रिफाइस ) ! थोडाफार बचावात्मक खेळ केल्याचा फटकाही कारुआनाला बसत होता तसेच तो चाली पूर्ण करण्यासाठी वेळेच्या कचाट्यात देखील अडकला ! वेळेच्या कचाट्यात अडकलेल्या कारुआनाने वेळेअभावी कमकुवत चाली रचल्या ! ह्या चुकांचा फायदा आनंदने उठवला ! संगणकाप्रमाणे अचूक चाली रचत आनंदने डावाचे पारडे आपल्याकडे झुकवले ! पराभव अटळ आहे असे लक्षात येताच कारुआनाने शरणागती पत्करली आणि आनंदने पूर्ण गुण वसुल करीत स्पर्धेत आघाडी घेतली . तसेच कारुआना कडून लंडन चेस क्लासिक २०१७ च्या आवृतीत झालेल्या पराभावाची सव्याज परतफेड केली ! तिसऱ्या फेरीअखेर गुणतालिका 1 . आनंद आणि अनिष गिरी - 2.5 गुण 2 . कार्लसन , मामेद्यारोव , गॅविन जोन्स - 2 गुण प्रत्येकी 3 . वेस्ली सो , सर्जी कॅराकिन , पीटर स्विडलर , क्रॅमनिक - 1.5 गुण प्रत्येकी 4 . कारुआना , मॅटलॅकॉव , वे यी - 1 गुण प्रत्येकी 5 . अधिबन , हू यिफान - 0.5 गुण प्रत्येकी मॅक्सिम मॅटलॅकॉव क्रॅमनिक वि . पीटर स्विडलर


स्पॉट फिक्सिंगप्रकरणी एस . श्रीशांतवर बंदी घातल्यानंतर भारताचे माजी खेळाडू कपिल देव यांनी आपली प्रतिक्रिया दिली आहे . जस श्रीशांतला बीसीसीआय आपल्यावर अन्याय करतय असं वाटत असेल , तर त्याने तसे पुरावे समोर आणावेत . बंगळुरुमधील एका कार्यक्रमात बोलत असताना कपिल देव यांनी हे वक्तव्य केलं आहे . २०१३ साली आयपीएल स्पॉटफिक्सिंग प्रकरणात श्रीशांतचं नाव समोर आलं होतं . यानंतर बीसीसीआयने श्रीशांतवर आजन्म क्रिकेट खेळण्यास बंदी घातली होती . “प्रत्येक खेळाडूला आपण भारतासाठी खेळावं असं वाटत असतं . मात्र सरतेशेवटी ११ खेळाडूंनाच संघात जागा मिळते . जर बीसीसीआयला श्रीशांतविषयी आकस मनात ठेऊन वागत असेल , तर श्रीशांतने आपली बाजू सिद्ध होईल असे पुरावे मांडणं गरजेचं आहे . ” आगामी काळात श्रीशांत आणि बीसीसीआय यांच्यात समेट होऊ शकतो का असं विचारलं असता , हा श्रीशांतचा वैयक्तिक आणि खासगी प्रश्न आहे ; यावर मी भाष्य करणं योग्य ठरणार नाही असं कपिल देव म्हणाले . अवश्य वाचा – बंदी बीसीसीआयने घातली , आयसीसीने नव्हे ; दुसऱ्या देशाकडूनही खेळू शकतोः श्रीशांत बीसीसीआयकडून घालण्यात आलेल्या बंदीविरोधात श्रीशांतने आता सर्वोच्च न्यायालयात दाद मागण्याचं ठरवलं आहे . श्रीशांतने केलेले सर्व आरोप , बीसीसीआयच्या भ्रष्टाचार समितीचे प्रमुख निरज कुमार यांनी फेटाळले आहेत . बीसीसीआय अन्य आरोपींना वेगळा न्याय देत माझ्याशी सुडबुद्धीने वागत असल्याचं श्रीशांतने गेल्या काही दिवसांत आपल्या बचावात म्हणलं होतं . त्यामुळे या प्रकरणी आगामी दिवसांमध्ये आता काय घडामोडी घडतायत हे पहावं लागणार आहे . अवश्य वाचा – आजीवन बंदीप्रकरणी श्रीशांत सर्वोच्च न्यायालयात जाणार


मेलबर्न : ऑस्ट्रेलियन संघात उपकर्णधार म्हणून समाविष्ट करण्यात आलेल्या 7 वर्षांच्या आर्ची शिलरने त्याचे वडिल जे सल्ला देतात , तोच निर्णय भारताचा कर्णधार विराट कोहलीने घेतल्याचे म्हटले आहे . हृदय रोगाशी झगडून जीवन जगत असलेल्या आर्ची शिलरचा क्रिकेट ऑस्ट्रेलियाने भारताविरुद्धच्या तिसऱ्या कसोटी सामन्यासाठी 15 सदस्यीय संघात समावेश करण्यात आला होता . ऑस्ट्रेलिया संघाच्या या कामगिरीचे कौतुक करण्यात आले होते . आर्चीला ऑस्ट्रेलियन संघाची टोपी फिरकीपटू नॅथन लायनच्या हस्ते देण्यात आली होती . आर्चीची ऑस्ट्रेलिया संघात सहभागी होण्याची इच्छा होती आणि ती पूर्ण करण्यात आली आहे . एका वृत्तपत्राशी बोलताना आर्ची शिलर म्हणाला , की माझे वडिल कायम सांगतात नाणेफेक जिंकली तर फलंदाजीचा निर्णय घ्यायला हवा . सुरवातीला फलंदाजी घेतली तर आपल्याला आवश्यक आवश्यक तेवढ्या धावा फलकावर झळकाविता येतात . विराट कोहलीने ऑस्ट्रेलियाविरुद्धच्या सामन्यात असेच केले . विराट हा जगातील सर्वोत्तम फलंदाज आहे . माझा तो आवडता खेळाडू आहे . माझा ऑस्ट्रेलिया संघात समावेश झाल्याने माझे मित्र जळत आहेत .


‘मला सर्वधर्मीय लोक आवडतात आणि हिच शिकवण हिंदू धर्म देतो’ , असं वक्तव्य अभिनेत्री सोनम कपूरने केलं आहे . इन्स्टाग्रामचं नवीन फिचर नुकतंच लाँच झालं आणि या माध्यमातून चाहत्यांशी संवाद साधताना सोनमने हे वक्तव्य केलं . तुला मुस्लीम लोक आवडतात का असा प्रश्न एका चाहत्याने तिला विचारला होता . इन्स्टाग्रामवर एक नवीन फिचर सुरु करण्यात आलं असून या फिचरच्या माध्यमातून आपल्या आवडत्या चाहत्याला आता थेट प्रश्न विचारता येणार आहे . त्यामुळे चाहते आणि बॉलिवूड कलाकारांमधील अंतर कमी होणार असल्याचं दिसून येत आहे . या नव्या फिचरच्या माध्यमातून सोनम कपूरला तिच्या चाहत्यांनी काही प्रश्न विचारले होते . या प्रश्नांना उत्तर देतांना सोनमचं देशप्रेम दिसून आलं . एका चाहत्याने सोनमला , ‘तुला मुस्लीम लोक आवडतात का ? ’ असा प्रश्न विचारला होता . यावर उत्तर देत सोनमने समस्त चाहत्यांची मनं जिंकली आहेत . ‘मला माझा प्रत्येक चाहता प्रिय आहे . मग तो हिंदू असो किंवा मुस्लिम . याच चाहत्यांमुळे मी आज यशाचं शिखर सर करत आहे आणि माझ्यातील प्रेमभावना सुद्धा हिंदू धर्मामुळे जोपासली गेली आहे’ , असं सोनम यावेळी म्हणाली . पुढे ती असंही म्हणाली , ‘मला प्रत्येक धर्माविषयी आदर आणि प्रेम आहे . माझ्या मनात इतर धर्माविषयी जी भावना आहे ती माझ्या हिंदू धर्मातून आलेली आहे . हिंदू धर्म कायम चांगले उपदेश देत असून प्रेम , आदर यांची जोपासना करण्याचं शिकवतो’ , असं सोनम म्हणाली . दरम्यान , गेल्या वर्षी सोनमने हिंदू धर्माबद्दल भाष्य करणारा ब्लॉग लिहीला होता . ज्यामुळे तिच्यावर ट्रोल होण्याची वेळ आली होती . मात्र यावेळी सोनमने केलेल्या वक्तव्यामुळे सोनमच्या मनात देशाबद्दल आणि हिंदूंबद्दलचं प्रेम दिसून येत आहे . बॉलिवूडच्या ‘खुबसूरत गर्ल’ ने ८ मे रोजी प्रियकर आनंद आहुजाबरोबर लग्नगाठ बांधली असून ती आता पुन्हा बॉलिवूडमध्ये सक्रिय झाली आहे . तिचा आगामी ‘एक लडकी को देखा तो’ हा चित्रपट लवकरच प्रेक्षकांच्या भेटीला येणार आहे .


मास्टर ब्लास्टर सचिन तेंडुलकर याने १६ नोव्हेंबर २०१३ ला क्रिकेटला अलविदा केले . १५ नोव्हेंबर १९८९ ते १६ नोव्हेंबर २०१७ अशी ही समृद्ध कारकीर्द . बरोबर २९ वर्षांपूर्वी सचिनने भारताकडून कसोटी क्रिकेटमध्ये पदार्पण केले होते आणि २०१३ साली आजच त्याने क्रिकेटमधून निवृत्ती स्वीकारली . याच आठवणींना ‘बीसीसीआय’ने उजाळा देत सचिनचे निवृत्तीचे भावनिक भाषण ट्विट केले आहे . काल सचिनने आपल्या सोशल मीडिया अकाऊंटवरुन आपल्या पदार्पणाच्या काळचा फोटो ट्विट करत जुन्या आठवणी जागवल्या होत्या . वयाच्या १६ व्या वर्षी सचिनने १९८९ साली पाकिस्तानविरुद्ध कराची कसोटीमध्ये पदार्पण केलं होतं . आपला पहिलाच सामना खेळणाऱ्या सचिनने पहिल्या डावात फक्त १५ धावा काढल्या होत्या . या सामन्यात पाकिस्तानच्या वकार युनूसने सचिनला बाद केलं होतं . महत्वाची गोष्ट म्हणजे वकार युनूसचाही तो पदार्पणाचाच सामना ठरला होता . आंतरराष्ट्रीय क्रिकेटमध्ये २४ पेक्षा जास्त वर्षांच्या कारकिर्दीनंतर सचिनने अखेर निवृत्ती घेतली . योगायोगाची गोष्ट म्हणजे २०१३ साली मुंबईच्या वानखेडे मैदानावर आज सचिनने विंडीजविरुद्ध आपला अखेरचा कसोटी सामना खेळला . या कसोटीत सचिनने ७४ धावा केल्या होत्या .


प्रतिस्पर्धी सोनी कंपनीवर मात करून ‘स्टार इंडिया’ने भारतीय क्रिकेट नियामक मंडळाकडून प्रसारमाध्यमांचे अधिकार कोट्यवधी रुपयांना मिळविले असले , तरी त्यांना त्या बदल्यात महाराष्ट्र सरकारला ८२ कोटी रुपयांचे मुद्रांक शुल्क ( स्टॅम्प ड्यूटी ) भरावे लागले आहे . अलीकडेच ‘स्टार इंडिया’ने ‘बीसीसीआय’कडून प्रसारमाध्यमांचे अधिकार १६ हजार कोटी रुपयांना खरेदी केले होते . ‘स्टार’ या घसघशीत व्यवहाराची दखल महाराष्ट्राच्या मुद्रांक आणि नोंदणी विभागाने तातडीने घेतली . विभागाच्या पदाधिकाऱ्यांनी ‘बीसीसीआय’च्या पदाधिकाऱ्यांशी संपर्क साधून त्यांना नियमानुसार स्टॅम्प ड्यूटी भरण्यास सांगितले . मुद्रांक कार्यालयातून ‘स्टार इंडिया’ला मुद्रांक भरून तयार करण्यात आलेले करारपत्र सादर करण्याचे आदेशही देण्यात आले आहेत . ‘बीसीसीआय’शी झालेल्या कराराच्या एकूण रकमेच्या ० . ५ टक्के मुद्रांक ‘स्टार’ इंडियाला भरावे लागले . त्यानुसार त्यांनी ८१ कोटी ७३ लाख ७५ हजार ५०० रुपये इतके शुल्क भरल्याचे मुद्रांक विभागाने स्पष्ट केले आहे . यापूर्वी ‘ओप्पो’कडूनदेखील ५ . ३९ कोटी रुपयांचे शुल्क वसूल करण्यात आले होते .


सोनम कपूर , करिना कपूर खान , स्वरा भास्कर यांची मुख्य भूमिका असलेला ‘विरे दी वेडिंग’ हा चित्रपट या आठवड्यात प्रदर्शित होत आहे . या चित्रपटात करिना मुख्य भूमिकेत तर स्वरा , सोनम , शिखा तिच्या मैत्रिणींची भूमिका साकारताना दिसणार आहे . एका मुलाखती दरम्यान सोनमला या चित्रपटात तू मुख्य भूमिका का साकारली नाही ? असा प्रश्न विचारण्यात आला त्यावेळी ‘मी मुख्य भूमिकेत असते तर इतर अभिनेत्रींनी हा सिनेमा नक्कीच नाकारला असता’ असं उत्तर सोनमनं देऊन अनेकांना चर्चेसाठी नवा विषय दिला आहे . वाचा : करणसोबतच्या नात्याला मनिष मल्होत्राचा दुजोरा ? ‘विरे दी वेडिंग’मध्ये सोनम अवनी हे पात्र साकारत आहे . कथानक पाहता कोणत्याही अभिनेत्रीला यात महत्त्वाची भूमिका साकारण्याचा मोह अनावर झाला नसेल तर नवल . त्यामुळे साहजिकच सोनमलाही याबद्दल प्रश्न विचारण्यात आला होता . यावर सोनमनं मोठ्या शिताफीनं उत्तर दिलं . ‘सिनेमात मुख्य भूमिकाच करायला पाहिजे असा अट्टहास माझा कधीच नसतो . मला अवनी हे पात्र सर्वात जास्त आवडलं आणि मला तिच भूमिका साकारायची होती . माझ्याजवळ पर्याय होता म्हणूनच मी अवनीची भूमिका साकारायची ठरवलं . ’ , असं सोनम म्हणाली . इतकंच नाही तर ‘मी जर मुख्य भूमिका करायचा विचार केला असता तर इतर मोठ्या अभिनेत्रींनी नक्कीच या चित्रपटाकडे पाठ फिरवली असती’ असंही सोनम म्हणाली . यातून सोनमला नेमकं काय सुचवायचं होतं असा प्रश्न विचारला जात आहे . वाचा : सलमानसमोर ‘रेस ३’ च्या कलाकारांचे मानधन म्हणजे चिंधीच १ जूनला ‘विरे दी वेडिंग’ हा चित्रपट प्रदर्शित होत आहे . आतापर्यंत या चित्रपटाचा ट्रेलर , गाण्यांना प्रेक्षकांकडून खूपच चांगला प्रतिसाद मिळला त्यामुळे या चित्रपटाला प्रेक्षक किती प्रतिसाद देतात हे पाहण्यासारखं ठरेल .


ऑलिम्पिक रौप्यपदक विजेत्या पी . व्ही . सिंधूने माघार घेतल्यानंतर आता सायना नेहवाल आणि किदम्बी श्रीकांत यांच्यावर मंगळवारपासून सुरू होणाऱ्या सय्यद मोदी आंतरराष्ट्रीय बॅडमिंटन स्पध्रेत भारताच्या आव्हानाची धुरा असेल . मागील वर्षी स्पध्रेचे विजेतेपद पटकावणाऱ्या सिंधूने जागतिक मालिकेच्या अंतिम टप्प्याच्या तयारीसाठी माघार घेतली आहे . पुरुषांमध्ये समीर वर्मापुढे जेतेपद टिकवण्याचे आव्हान असेल . मिश्र दुहेरीत प्रणव जेरी चोप्रा आणि एन . सिक्की रेड्डी ही जोडीसुद्धा जेतेपद राखण्यासाठी प्रयत्नशील राहील . सिंधूच्या अनुपस्थितीत सर्वाचे लक्ष राष्ट्रकुल सुवर्ण आणि आशियाई कांस्यपदक विजेत्या सायना नेहवालवर असेल . तिने चालू वर्षांत जानेवारीमध्ये इंडोनेशिया मास्टर्स आणि ऑक्टोबरमध्ये डेन्मार्क स्पध्रेची अंतिम फेरी गाठली होती . तिची सलामी मॉरिशसच्या केट फू कुनेशी होणार आहे . यंदाच्या वर्षांतील पहिलेवहिले जेतेपद मिळवण्यासाठी ती उत्सुक आहे . अंतिम फेरीत तिला चीनच्या माजी ऑलिम्पिक विजेत्या लि शुएरुईचे आवहान असेल . मागील वर्षी चार विजेतेपदांना गवसणी घालणारा श्रीकांतसुद्धा हंगामातील पहिल्या विजेतेपदासाठी उत्सुक आहे . त्याने राष्ट्रकुल स्पध्रेत उपांत्यपूर्व फेरी गाठली होती .


प्रिन्स हॅरी आणि मेगन मर्केल यांचा विवाहसोहळा पुढील आठवड्यात पार पडणार आहे . या शाही विवाहसोहळ्यासाठी ब्रिटनची जनताच नाही तर संपूर्ण जग उत्सुक आहे . हा भव्य दिव्य सोहळ्यात कशा प्रकारे कपडे परिधान करून यायचे याचे काही नियम आहेत आणि शाही घराण्यातील सदस्यांना हे नियम पाळावेच लागतात . १९ तारखेला पार पडणाऱ्या या विवाह सोहळ्यासाठी पुरुषांनी मॉर्निंग सूट किंवा लाँग सूट आणि महिलांनी डे ड्रेस आणि हॅट परिधान करणं अपरिहार्य असणार आहे . हा ड्रेसकोड प्रत्येकासाठी सारखाच असणार आहे . याव्यतिरिक्तही कपड्यांबाबत काही नियम आहेत ते लग्न सोहळ्याला येणाऱ्या राजघराण्यातील प्रत्येक सदस्याला पाळावेच लागतात . – लग्नसोहळ्यासाठी येणाऱ्या प्रत्येक महिलेला हॅट परिधान करणं अनिवार्य आहे . ही हॅट मोठीही नसावी याची काळजी प्रत्येक महिलेनं घायची असते . मोठ्या हॅटमुळे तिच्या मागे बसणाऱ्या पाहुण्यांना समोरचं दृश्य दिसणार नाही म्हणूनच हॅट योग्य निवडणं गरजेचं असतं . – हॅटऐवजी अनेक महिला फॅसिनेटरला पसंती देतात . हॅटसारखेच पण किंबहुना हॅटपेक्षा हे छोटे हेडगिअर असतात . हे फॅसिनेटरदेखील चार ते पाच इंच असावे असाही नियम असल्याचं एका इंग्रजी वेबसाईटनं म्हटलं आहे . – महिलांनी खांदे झाकलेले असावेत असाही नियम येथे आहे . तसेच शाही लग्नासाठी डे ड्रेस निवडताना अनेक महिला या पांढरा रंग टाळतात कारण हा रंग नववधूसाठी राखून ठेवण्यात येतो . – शाही विवाह सोहळ्याला येणाऱ्या महिलांनी अत्यंत तोकडा डे ड्रेस घालू नये असाही नियम आहे त्यामुळे महिलांनी गुडघ्यापर्यंत येणारा ड्रेस परिधान करूनच येणं बंधनकारक आहे . – त्याशिवाय फूटवेअरमध्ये वेजेस न घालता हाय हिल्स फूटवेअर घालून येण्यासही अनेकांची पसंती असते . कारण राणीला वेजेस आवडत नाहीत असं एका व्यक्तीनं वॅनिटी फेअरला दिलेल्या मुलाखतीत सांगितलं होतं .


नवी झेप घेण्यास सज्ज होत असलेल्या प्रो कबड्डीच्या लिलावासाठी भले १० पाकिस्तानी खेळाडूंचा यादीत समावेश केला असेल आणि सरकारच्या परवानगीवर त्यांचा सहभाग अवलंबून असेल , असे सांगण्यात आले असले , तरी एकाही संघमालकाने पाक खेळाडूंचा विचारही केला नाही . चार नव्या संघांसह क्रांती घडवण्यास सज्ज होत असलेल्या प्रो कबड्डीसाठी खेळाडूंवर लाखांची लयलूट करणारा लिलाव आजपासून दिल्लीत सुरू झाला . पाकिस्तानी खेळाडूंना पुन्हा एकदा नो एंट्री दाखवणाऱ्या या लिलावात परदेशी खेळाडूंमध्ये इराणच्या खेळाडूंनी चांगलाच भाव खाल्ला . . . . म्हणून लिलावात पाक खेळाडू लिलावासाठी तयार करण्यात आलेल्या खेळाडूंमध्ये १० पाकिस्तानी खेळाडूंचा समावेश करण्यात आला होता . याबाबत खुलासा करताना ‘मशाल स्पोर्टस्’चे चारू शर्मा यांनी सांगितले की , आंतरराष्ट्रीय आणि आशियाई कबड्डी महासंघाच्या नियमाप्रमाणे आम्हाला सर्वोत्तम खेळाडू उपलब्ध करणे भाग आहे . त्यानुसार पाक खेळाडूंचा यादीत समावेश केला . संघात निवडायचे की नाही याचे अधिकार संघमालकांना आहेत . जर त्यांनी निवड केली , तर आम्ही व्हिसासाठी प्रयत्न करू . शेवटी आम्ही सरकारच्या निर्णयाच्या विरोधात जाणार नाही . क्रीडामंत्री नकारावर ठाम दरम्यान , लिलाव सुरू होण्यापूर्वीच क्रीडामंत्री विजय गोयल पाकिस्तानी खेळाडूंचा समावेश न करण्यावर ठाम होते . जोपर्यंत सीमेपलीकडून होणारा दहशतवाद थांबत नाही , तोपर्यंत पाक खेळाडूंना भारतात खेळायला परवानगी देण्याचा प्रश्नच येत नाही , असे त्यांनी ठामपणे सांगितले होते . प्रो कबड्डी संघटकांनी भले त्यांना बोलवावे ; पण आम्ही त्यांना खेळू देणार नाही . त्यांची निवड केली तरी आम्ही त्यांना भारतात येण्याची परवागी देणार नाही , असे गोयल म्हणाले . गोयल यांच्या या ठाम भूमिकेनंतर संघमालकांनी पाक खेळाडूंसाठी बोली लावण्याचा विचारही केला नाही . इराणी जोशात काही महिन्यांपूर्वी अहमदाबाद येथील विश्वकरंडक स्पर्धेत भारताला झुंजवल्यानंतर इराणी खेळाडूंची मागणी वाढणार हे उघड होते . फझल अत्राचली याला गुजरातने आपल्या संघात लिलावापूर्वीच घेतले . नव्या चार संघांना त्यांच्या पसंतीचा एकेक खेळाडू निवडण्याची संधी देण्यात आली होती . प्रत्यक्ष बोलीमध्ये इराणच्या अबोझर मोहजेरमिघानी याला तब्बल ५० लाख मिळाले . ‘यू मुम्बा’बरोबर स्पर्धा केल्यानंतर गुजरातने त्याला आपल्या संघात घेतले . त्यानंतर अबोफझल मघासोल्दो याला ३१ लाख ८० हजार मिळाले . गेल्या प्रो कबड्डीत कोपरारक्षक म्हणून पाटण्याच्या विजयात मोलाची कामगिरी करणाऱ्या हादी आसत्रोक याला चांगला भाव मिळण्याची शक्यता होती ; परंतु ‘यू मुम्बा’ने त्याला १८ लाखांना घेतले . या परदेशी खेळाडूंसाठी १२ लाखांची मूलभूत रक्कम ठेवण्यात आली होती . नितीन तोमरला ९३ लाख भारतीय खेळाडूंमध्ये सर्वाधिक भाव नितीन तोमरला मिळाला . उत्तर प्रदेशने त्याला तब्बल ९३ लाखांना घेतले . रोहित कुमारला बंगळुरूने ८१ लाखांना विकत घेतले . गतवेळेस सर्वाधिक ५३ लाख मिळालेल्या मोहित चिल्लरवर या वेळी ४६ लाख ५० हजारांचाच भाव मिळाला . प्रमुख एलिट भारतीय खेळाडू संदीप नरवाल ( पुणे ) ६६ लाख , कुलदीप सिंग ( मुंबई ) ५१ लाख ५० हजार , मनजित चिल्लर ( जयपूर ) ७५ लाख ५० हजार , राजेश नरवाल ( उत्तर प्रदेश ) ६९ लाख , रण सिंग ( बेंगळुरू ) ४७ लाख ५० हजार , राकेश कुमार ( तेलगू टायटन्स ) ४५ लाख , विशाल माने ( पाटणा ) ३६ लाख ५० हजार , अनिल कुमार ( तमिळनाडू ) २५ लाख ५० हजार , सचिन शिंगाडे ( पाटणा ) ४२ लाख ५० हजार , अमित हुडा ( तमिळनाडू ) ६३ लाख , सुरजित सिंग ( बंगाल ) ७३ लाख २० हजार , गिरीश इरनाक ( पुणे ) ३३ लाख ५० हजार , रवींद्र पहाल ( बेंगळुरू ) ५० लाख , जोगिंदरसिंग नरवाल ( यू मुम्बा ) ३२ लाख , चेर्लाथन ( पुणे ) ४६ लाख , नीलेश शिंदे ( दिल्ली ) ३५ लाख ५० हजार , जीवा कुमार ( उत्तर प्रदेश ) ५२ लाख , मोहित चिल्लर ( हरियाना ) ४६ लाख ५० हजार , रोहित राणा ( तेलगू ) २७ लाख ५० हजार , सोनू नरवाल ( हरियाना ) २१ लाख , जसवीर सिंग ( जयपूर ) ५१ लाख , मोनू गोयत ( पाटणा ) ४४ लाख ५० हजार , काशिलिंग आडके ( मुंबई ) ४८ लाख , नितीन मदने ( मुंबई ) २८ लाख ५० हजार .


इतर व्याधींमुळेही रुग्णांमध्ये गुंतागुंत ; दिल्ली सरकारच्या समितीचा निष्कर्ष राजधानी दिल्लीत चिकुनगुनियाने आतापर्यंत १५ जणांचा बळी गेला आहे . मात्र केवळ याच आजाराने मृत्यू झालेले नाहीत , तर त्यासोबत रुग्णांमधील इतर व्याधीही जबाबदार असल्याचा निष्कर्ष दिल्ली सरकारच्या एका समितीने काढला आहे . त्याबाबतचा अहवाल शनिवारी जाहीर करण्यात आला . दिल्लीत आतापर्यंत चिकुनगुनियाचे १७०० रुग्ण आढळले आहेत . दिल्ली सरकारने २० रुग्णांचा अभ्यास करून याबाबतचा निष्कर्ष काढला आहे . चिकुनगुनियाने मृत्यू होत नाही . मात्र काही वेळा गुंतागुंत निर्माण झाल्यास लहान मुले व वृद्धांना ते धोकादायक असते असे जाणकारांचे मत आहे . लोकांनी घाबरून जाऊ नये , असे मत दिल्लीचे आरोग्यमंत्री सत्येंद्र जैन यांनी व्यक्त केले आहे . दिल्लीत चिकुनगुनियाने पहिला बळी घेतल्याने याच्या धोक्यांबाबत चर्चा सुरू झाली . त्या पाश्र्वभूमीवर हा दिलासा देण्यात आला आहे . मेंदूत गुंतागुंत निर्माण झाल्यास चिकुनगुनियाने मृत्यू ओढवू शकतो , असे मत हृदयरोगतज्ज्ञ के . के . अगरवाल यांनी व्यक्त केले आहे . दरम्यान , दक्षिण दिल्लीतील ७० वर्षीय गुलाब चंद गुप्ता यांचे १२ सप्टेंबरला निधन झाले . त्यांना कुठलाही आजार नव्हता , असा दावा त्यांच्या कुटुंबीयांनी केला आहे . कूलर किंवा इतर ठिकाणी डासांची उत्पत्ती होणार नाही याची दक्षता घ्यावी . यांसह विविध उपाययोजना कराव्यात अशी सूचना करण्यात आली आहे . दिल्ली सरकारने चिकुनगुनियाला तोंड देण्यासाठी पूर्ण तयारी केली असल्याचे जैन यांनी सांगितले . आमच्या रुग्णालयांमध्ये औषधांचा पुरेसा साठा असल्याचे त्यांनी स्पष्ट केले .


संजय लीला भन्साळी यांचा ‘पद्मावत’ चित्रपट प्रदर्शनापूर्वी पाहण्यास राजपूत करणी सेना तयार झाली असल्याची माहिती समोर येत आहे . करणी सेनेचे अध्यक्ष लोकेंद्र सिंह कालवी यांनी चिठ्ठीद्वारे भन्साळींना होकार कळवला आहे . सेन्सॉर बोर्ड आणि सुप्रीम कोर्टाने चित्रपटाला हिरवा कंदील दाखवल्यानंतरही करणी सेनेचा विरोध काही केल्या कमी होत नाही आहे . यातून मार्ग काढण्यासाठी भन्साळींनी श्री राजपूत करणी सेना आणि श्री राजपूत सभा यांना प्रदर्शनापूर्वी चित्रपट पाहण्याचे निमंत्रण दिले होते . राणी पद्मावती आणि अलाउद्दीन खिल्जी यांच्यावर कोणताही प्रेमप्रसंग चित्रीत करण्यात आला नसल्याचा उल्लेख भन्साळींच्या चिठ्ठीत होता . इतिहासाची मोडतोड करून चित्रपटनिर्मिती केल्याचा आरोप करणी सेनेने सुरुवातीपासूनच केला आहे . त्यामुळे आता प्रदर्शनापूर्वी चित्रपट पाहिल्यानंतर करणी सेनेचा विरोध कमी होईल का , चित्रपट प्रदर्शनाचा वाद मिटेल का हे पाहणे महत्त्वाचे ठरणार आहे . वाचा : आणखी एका चित्रपटाला ‘पद्मावत’चा धसका दरम्यान , ‘पद्मावत’च्या प्रदर्शनावरील बंदी उठवण्याच्या आदेशात बदल करण्याची मागणी करत मध्यप्रदेश आणि राजस्थान सरकारने सोमवारी सुप्रीम कोर्टाचे दार ठोठावले आहे . या याचिकेवर मंगळवारी सुनावणी होणार आहे . हा चित्रपट २५ जानेवारीला देशभरात प्रदर्शित होत आहे . यापूर्वी मागील आठवड्यात सर्वोच्च न्यायालयाने राजस्थान , गुजरात , छत्तीसगड आणि मध्यप्रदेशमध्ये या चित्रपटावरील बंदीचा त्या - त्या राज्य सरकारचा निर्णय रद्द केला होता . यानंतर पुन्हा मध्य प्रदेश आणि राजस्थान सरकार सर्वोच्च न्यायालयात पोहोचली आहे .


ज्येष्ठ अभिनेते दिलीप कुमार गेल्या काही दिवसांपासून आजारपणामुळे रुग्णालयात दाखल झाले होते . पण , काही दिवसांच्या उपचारानंतर त्यांना रुग्णालयातून घरी सोडण्यात आलं . दिलीप कुमार यांना रुग्णालयात दाखल केल्यापासूनच चाहत्यांनी त्यांच्या उत्तम आरोग्यासाठी प्रार्थना केली होती . यामध्ये काही सेलिब्रिटींचाही समावेश होता . काही दिवस रुग्णालयात उपचार केल्यानंतर दिलीप कुमार ज्यावेळी घरी परतले तेव्हा अनेकांनीच त्यांच्या परतण्याचा आनंद सोशल मीडियावरुन व्यक्त केला . या महान अभिनेत्याची भेट घेण्यासाठी अनेकांनीच त्यांच्या घराची वाट धरली . यामधीलच एक नाव म्हणजे अभिनेता शाहरुख खान . दिलीप कुमार यांचा मानलेला मुलगा म्हणून ओळखला जाणाऱ्या शाहरुखने मंगळवारी त्यांच्या राहत्या घरी जाऊन प्रकृतीविषयी विचारणा केली . दिलीप कुमार यांच्या ट्विटर अकाऊंटवरुन खुद्द सायरा बानो यांनीच ट्विट करत यासंबंधीची माहिती दिली . ‘त्यांच्या मानलेल्या मुलाने म्हणजेच शाहरुखने त्यांची भेट घेतली . त्यावेळचेच हे काही फोटो…’ , असं ट्विट करत त्यांनी काही फोटोही पोस्ट केले . वाचा : शब्दांच्या पलिकडले : ‘ओ मेहबूबा… ओ मेहबूबा… मेरे दिल के पास’ ट्विटरवर पोस्ट करण्यात आलेल्या या फोटोमध्ये शाहरुख मोठ्या प्रेमाने आणि आपुलकीने दिलीप कुमार यांना अंथरुणात बसवत असल्याचं पाहायला मिळत आहे . वाढतं वय आणि त्यामुळे ओढवणारे आजार यांमुळे दिलीप कुमार यांची प्रकृती खालावली होती . पण , सध्या मात्र त्यांची प्रकृती स्थिर असून , त्यात सुधार होत असल्याची माहिती सूत्रांनी दिली आहे . दरम्यान , रुग्णालयात दाखल केल्यापासूनच या महान अभिनेत्याची पत्नी सायरा बानो त्यांची काळजी घेत आहेत . सायरा प्रत्येक क्षणी त्यांच्यासोबत रुग्णालयातही उपस्थित होत्या . मूत्रपिंडाच्या समस्येमुळे लिलावती रुग्णालयाच्या अतिदक्षता विभागात त्यांच्यावर उपचार सुरू होते .


दोन किंवा जास्त महिला एकत्र आल्यावर त्या काय करतील सांगता येत नाही . त्या एकमेकांशी गप्पा मारल्याशिवाय शांतच बसू शकत नाहीत . त्यामुळे पुरुष आणि महिलांचा विचार केला तर महिला सर्वाधिक प्रमाणात गॉसिप करतात असे म्हटले जाते . एकमेकांविषयी चुगल्या करणे , फॅशन , रेसिपी किंवा जगातील कोणत्याही गोष्टींविषयी त्या वाटेल तितका वेळ बोलू शकतात असे जगात सर्वत्र म्हटले जाते . मात्र , नुकत्याच करण्यात आलेल्या एका सर्वेक्षणात पुरुषही महिलांपेक्षा कमी गॉसिप करत नाहीत , असे समोर आले आहे . त्यामुळे गॉसिप करण्यात पुरुषही आघाडीवर असतात , असे म्हटल्यास वावगे ठरणार नाही . महिलांप्रमाणेच पुरुषांनाही गॉसिपिंग करताना मजा येते आणि अशाप्रकारे गॉसिपिंग करण्याची ते एकही संधी सोडत नसल्याचे या सर्वेक्षणातून समोर आले आहे . अमेरिकेतील ओटावा विद्यापीठाने याबाबत नुकतेच एक सर्वेक्षण केले होते . त्यातून ही गोष्ट समोर आली आहे . महिलांच्या गॉसिपिंगचे विषय हे बऱ्याचदा इतर महिलांचे कपडे , राहणी आणि लुक्स किंवा बाजारात उपलब्ध होणारे साहित्य हे असतात . तर दुसरीकडे पुरुषांच्या गॉसिपिंगचे विषय हे पैसा , अलिशान राहणीमान , नोकरी , त्यातील ग्रोथ असे असतात .


प्राजक्ता पाडगावकर – response . lokprabha @ expressindia . com जगाची थाळी भारतीय खाद्यसंस्कृतीचा अविभाज्य घटक मिरची आपल्याइतकीच मेक्सिकोमध्येदेखील लोकप्रिय आहे . झटकेबाज मिरचीची ही अनोखी गोष्ट . लांब , शिडशिडीत , झटकेबाज आणि विशेष आकर्षक हे एखाद्या स्त्रीरूपाचे वर्णन नसून मिरचीच्या भजीचे वर्णन आहे , अर्थात कारण ती असते तशीच ! अशी ही तोऱ्यात असणारी मोहिनी , भारतातल्या अनेक प्रांतांत निरनिराळ्या पद्धतीने सजवली जाते , नटवली जाते . जोधपूरचा मिरची बडा अगदीच शाही प्रकरण , बटाटय़ाचे चटपटीत सारण आतून बाहेरून लावलेली हिरवी , जाडसर मिरची , डाळीच्या पिठात घोळवून चुरचुरीत तळली जाते . हा असा मिरची बडा , त्याची लज्जतच निराळी ! राजस्थानातून खाली थोडे गुजरातमध्ये आले की इथल्या मिरची भजीची निराळीच कथा , पट्टीएवढेच नाव असलेला हा पदार्थ निरनिराळ्या प्रकारे बनवला जातो . काठीयावाड भागात , डाळीच्या पिठात इतर अनेक मसाल्यांचे मिश्रण , कोिथबीर , मेथीची पाने या सगळ्यात घोळवून जाडसर मिरच्यांच्या पट्टय़ा तळून घेतल्या जातात तर काही भागांत , नुसतेच मिरचीला उभे चिरून डाळीच्या पिठात घोळवून तळून घेतले जाते . महाराष्ट्रात चिंचेचा कोळ , तिळाचे कूट आणि इतर काही मसाल्यांचे मिश्रण आत भरून या मिरच्या डाळीच्या पिठात घोळून तळतात तर कर्नाटकात पुन्हा गुजरातसारखेच मिरच्या उभ्या चिरून त्या तळून घेतल्या जातात . तेलंगना आणि आंध्र प्रदेशात मात्र या मिरच्यांमध्ये चिंचेचा कोळ एका पूड चटणीत कालवून तो आतून भरून मग या भजी तळल्या जातात . तयार भज्यांना पुन्हा फाके पाडून त्यात तिखट मीठ मसाला लावलेला कांदा भरून मग या भजींचा आस्वाद घेतला जातो . तामिळनाडूमध्ये या भज्यांच्या पिठात थोडी तांदूळपिठी घातली जाते किंवा अगदी शिल्लक असलेले थोडे इडलीचे पीठदेखील घालतात , त्यामुळे वरची पारी अधिक कुरकुरीत होते . असे हे मिरच्या भजीचे साम्राज्य जवळजवळ भारतभर पसरलेले आहेच ! भारताइतके किंवा त्याहून अधिक तिखट पदार्थ परदेशात कुठे खाल्ले जात नसावेत असा एक सुप्त गर्व अनेकांना असू शकतो ! तो बऱ्याच अंशी रास्तदेखील आहेच ! मात्र भारताइतकेच तिखट खाणारा एक प्रदेश म्हणजे सध्याचा मेक्सिको देश ! साधारण संपूर्ण दक्षिण अमेरिका असे म्हणणे योग्य ठरेल ! एक डझनहून अधिक जातीच्या मिरच्या इथे सर्रास खाल्ल्या जातात . लाल मिरची , हिरवी मिरची , पिवळी मिरची , केशरी मिरची , सुकी मिरची , ढोबळी मिरची अशा सगळ्या प्रकारांत मोडणाऱ्या अनेक मिरच्या मेक्सिकोमध्ये सर्वदूर मिळतात . प्रत्येक मिरचीचा उपयोग , तिखटपणा आणि स्वयंपाकात वापरण्याची पद्धत शेकडो वर्षांपासून ठरून गेलेली आहे . अॅझ्टेक आणि मायान संस्कृतीतल्या अनेक पदार्थात मिरच्यांचा असा बहुआयामी वापर आढळतो . मेक्सिकोवर जेव्हा फ्रेंच आणि स्पॅनिश लोक चढाई करून आले तेव्हा त्यांच्या अतिशय फिक्या चवीच्या पदार्थावर इथल्या तेजतर्रार मिरच्यांची लज्जत थोडीबहुत चढली मात्र खऱ्या अर्थाने पाककृतींचा मिलाफ झालेला इथे आपल्याला बघायला मिळतो . १६व्या शतकात घडलेले हे संगम आजपर्यंत मेक्सिकोच्या इतिहासाची साक्ष देते ! मेक्सिकोच्या स्वातंत्र्याची कथा या मिरची भज्यांनी युक्त आहे ! मोठीच रंजक कलाटणी आहे या गोष्टीला ! चिलेस रियानोस ( Chiles Rellenos ) म्हणजे इथली मिरची भजी ! पोब्लानो ( poblano ) जातीची मिरची या पदार्थासाठी वापरली जाते . प्वेबला या शहराच्या नावावरून या मिरचीला नाव मिळाले आहे . काळपट हिरव्या रंगाच्या मोठय़ा आकाराच्या या मिरच्या थोडय़ा लांबडय़ा आणि पोकळ असतात . अगदी फिक्या ते अगदी झणझणीत अशा सगळ्याच चवीच्या मिरच्या या जातीत आढळतात . तांबडय़ा मोठय़ा वाळवलेल्या मिरच्यांचे गुंफून रीस्त्रास ( ristras ) – मोठाले आकर्षक हार बनवले जातात . हे चिलेस रियानोस याच मिरचीपासून बनवले जातात . मोठय़ा आकारामुळे आणि सहज उपलब्धतेमुळे हा पदार्थ अतिशय लोकप्रिय आहे . पूर्वी मेक्सिकोत , साधारण अंगणात आणि गावात सहज मिळत असलेल्या सामुग्रीतून जेवण बनत असल्याने या पदार्थाचा घमघमाट गावात भरून राहिलेला असे . याची कृती थोडी निराळी आहे . युरोपातून आलेल्या स्पॅनिश राज्यकर्त्यांच्या आहारावर कॅथोलिक जीवनशैलीचा प्रभाव अधिक होता . त्यामुळे लेंट पाळताना , मटण खाणे वज्र्य मानले जात असे . मेक्सिकोत असलेल्या मिरच्या वापरून लेंटसाठी साजेसे पदार्थ बनवले गेले . सन १८५८ मधल्या मारीयानो वालाझ्क्वेज दे ला कॅडेना यांच्या स्पॅनिश आणि इंग्लिश शब्दकोशात चिलेस रियानोसचा अर्थ मटण किंवा चीज आणि इतर तत्सम पदार्थ भरून अंडय़ात घोळवून तळलेला पदार्थ असा दिला गेला आहे . यात आता मात्र थोडा बदल झालेला आहे . पूर्वीप्रमाणे या मोठय़ा मिरच्यांना आचेवर भाजून घेतले जाते . त्याचा खाट सर्वदूर पसरतो . या भाजलेल्या मिरच्यांना झाकून ठेवले जाते . थोडय़ा वेळाने त्यांचे वरचे भाजलेले कातडे हलक्या हाताने काढून टाकले जाते . प्रत्येक मिरचीला उभा छेद करून त्यातल्या बिया काढता येतात . पिकॅडीलो म्हणजे डुकराच्या मटणात बेदाणे , काही दाणे आणि दालचिनीसारखाच मसाला घालून बनवलेले सारण , भाजलेल्या या पोब्लानो ( poblano ) मिरच्यात भरले जाते . एकीकडे अंडय़ातला पिवळा भाग आणि पांढरा भाग निराळा करून घेऊन , पांढरा भाग वेगाने फेटला जातो . फेटल्याने हा भाग हलका होऊन आकाराने विस्तारतो . हा फेटलेला भाग पिवळ्यात कालवून त्यात या भरलेल्या मिरच्या घोळवल्या जातात . कढत तेलात या तशाच तळल्या जातात किंवा कधी त्याला वरून मक्याचे भरड पीठ लावले जाते . या तळलेल्या मिरच्यांवर टोमॅटोचा एक विशिष्ट सॉस घातला जातो , वरून चीज आणि कोिथबीर भुरभुरली जाते . अशी ही मेक्सिकन मिरची भजी ! तर हिचा इतिहासाशी कुठून संबंध आला असेल ! तर याच पदार्थाचा एक उपप्रकार आहे चिलेस एन नोगाडा ( chiles en nogada ) हा मेक्सिकोत अतिशय महत्त्वाचा मानला जातो . सन १८२१ मध्ये मेक्सिकोला स्पॅनिश राजवटीतून मुक्तता मिळाली , त्यासाठी लढल्या गेलेल्या अखेरच्या निर्णायक युद्धाचे मुख्य सेनानी होते ऑगस्टिन डे इटरबाइड ( Agustine de Iturbide ) . युद्धानंतर ऑगस्टिन यांनी त्यांचे धर्मसंत सॅन ऑगस्टिन यांच्या सन्मानार्थ ऑगस्ट २१ , १८२१ ला विजयोत्सव ठरवला . कोर्दोबाच्या करारावर सह्य़ा करून , मेक्सिकोच्या स्वातंत्र्यावर त्यांनी शिक्कामोर्तब केले . वेराक्रुज राज्यातून ते मेक्सिकोच्या प्रमुख शहराकडे कूच करत होते . वाटेत प्वेबला शहराजवळील कॉन्वेंटमधील नन्सनी चिलेस रियानोसचा नावाचा प्रकार तयार केला . त्याचे नाव होते , चिलेस एन नोगाडा ( Chiles en Nogada ) अक्रोडच्या साहाय्याने पांढरा सॉस तयार करून तळलेल्या या मिरची भाज्यांवर घालून त्यावर पास्ल्रे आणि डािळबाचे दाणे घातले . यातून त्यांना मेक्सिकोच्या नव्या झेंडय़ाचे रंग दर्शवायचे होते – पांढरा , हिरवा आणि लाल . अर्थात आजपर्यंत हा पदार्थ मेक्सिकन नागरिकांमध्ये देशप्रेम जागृत ठेवून आहे हे निश्चित ! मेक्सिकोचे इतिहासकार होजे लोपेझ यांच्या मते चिलेस रियानोस शेकडो वर्षांपूर्वीपासून मेक्सिकोमध्ये बनवत असल्याचे आढळते , मात्र हा चिलेस एन नोगाडा हा अगदीच निराळा आणि नव्याने तयार केलेला पदार्थ आहे . १८५८ सालानंतर या नव्या पदार्थाचे उल्लेख पाककलेच्या पुस्तकांत आढळतात आणि १९२० नंतर मात्र या नव्या पदार्थाची लोकप्रियता वाढीस लागली . याचे अजून एक कारण असे की या पोब्लानो मिरच्या या ऑगस्ट , सप्टेंबरदरम्यान तयार होतात , त्यामुळे सहज उपलब्ध असलेला हा अस्सल देशी पदार्थ , त्यात भरलेले स्पॅनिश लोकांसारखे पिकॅडील्लोचे किंवा चीजचे सारण आणि त्यावर गावच्या शेतकऱ्याकडून आणलेले अक्रोड किंवा अंडी वापरून केलेले आवरण किंवा परसदारी उगवणारे टोमॅटो घालून केलेला सॉस ! असा हा जणू मेक्सिकन माणसाचे प्रतीक असलेला पदार्थ तयार होतो . अनेक संस्कृतींचा पगडा आणि मिलाफ यातून दिसतो , स्पॅनिश लोकांचे पदार्थ अधिक रुचकर झाले आणि मेक्सिकन लोकांच्या पदार्थात डुकराचे मांस आणि मासे समाविष्ट झाले . आता चिलेस रियानोस आणि चिलेस एन नोगाडा हे दोन्ही पदार्थ अमेरिकेतदेखील अनेक टेक्स मेक्स रेस्तराँमध्ये अगदी सहज मिळतात . मात्र या मिरची भजी नुसतीच चविष्ट नसून त्यांचे मेक्सिकन इतिहासात महत्त्व आहे असे समजले की विस्मयचकित व्हायला होते . आपण खातो ते अन्न , तयार करतो ते पदार्थ , सगळेच इतिहासात नोंदवले जातात आणि असा एखादा पदार्थ थेट राष्ट्रीय पदार्थ होऊन जातो , हे निश्चित विशेष आहे !


इंग्लंडविरुद्धच्या कसोटी मालिकेत नेत्रदीपक कामगिरी करणाऱ्या रवीचंद्रन अश्विन आणि रवींद्र जडेजा यांनी आयसीसी क्रमवारीत मोठी भरारी घेतली आहे . भारताच्या यशस्वी फिरकी जोडीने आयसीसीच्या कसोटी गोलंदाजांच्या क्रमवारीत पहिले आणि दुसरे स्थान पटकावले आहे . इंग्लंडविरुद्धच्या पाचव्या आणि शेवटच्या कसोटीत अप्रतिम गोलंदाजी करणाऱ्या जडेजाने ६६ गुणांची कमाई करत आयसीसीच्या क्रमवारीत दुसऱ्या स्थानी झेप घेतली आहे . तर अश्विन या क्रमवारीत पहिल्या स्थानावर आहे . इंग्लंडविरुद्धच्या पाच कसोटी सामन्यांच्या मालिकेत भारताने ४ - ० असे यश संपादन केले . भारताच्या या ऐतिहासिक कामगिरीत अश्विन आणि जडेजाने मोलाचे योगदान दिले आहे . अश्विनने पाच कसोटी सामन्यांच्या मालिकेत २८ गडी बाद करत इंग्लंडच्या फलंदाजीचे कंबेरडे मोडले , तर जडेजाने २६ गडी बाद करत अश्विनला चांगली साथ दिली . इंग्लंडविरुद्धच्या मालिकेनंतर अश्विनच्या नावावर ८८७ , तर जाडेजाच्या नावावर ८७९ गुण आहेत . आयसीसीच्या कसोटी गोलंदाजांच्या क्रमवारीत पहिल्या दोन स्थानांवर भारतीय खेळाडू विराजमान झाल्याचा योग दुसऱ्यांदा जुळून आला आहे . याआधी बिशन सिंग बेदी आणि भागवत चंद्रशेखर यांनी १९७४ मध्ये कसोटी क्रमवारीत पहिल्या दोन स्थानांवर झेप घेतली होती . यानंतर तब्बल ४३ वर्षांनी दोन भारतीय गोलंदाज आयसीसीच्या क्रमवारीत पहिल्या दोन स्थानांवर आहेत . रवींद्र जडेजाने शेवटच्या कसोटीत १० गडी बाद करत कसोटी मालिकेत २६ गडी बाद करण्याचा पराक्रम केला . शेवटच्या कसोटीच्या शेवटच्या दिवशी भारताला इंग्लंडचे १० गडी बाद करण्याचे आव्हान होते . यावेळी जाडेजाने ७ गडी बाद करत भारताच्या ऐतिहासिक विजयात मोलाचे योगदान दिले . जडेजाच्या गोलंदाजीसमोर इंग्लंडच्या फलंदाजांनी नांगी टाकल्याने भारताने एक डाव आणि ७५ धावांनी चेन्नई कसोटी जिंकली . कसोटी गोलंदाजींच्या क्रमवारीत जडेजानंतर श्रीलंकेचा रंगना हेराथ तिसऱ्या , दक्षिण आफ्रिकेचा डेल स्टेन चौथ्या , इंग्लंडचा जेम्स अँडरसन पाचव्या , ऑस्ट्रेलियाचा मिशेल स्टार्क सहाव्या , ऑस्ट्रेलियाचाच जोश हेझलवूड सातव्या , इंग्लंडचा स्टुअर्ट ब्रॉड आठव्या , न्यूझीलंडचा नील वॅगनर नवव्या आणि पाकिस्तानचा यासिर शाह दहाव्या क्रमांकावर आहे .


गेल्या काही दिवसांत चित्रपटसृष्टीतील लैंगिक शोषण , कास्टिंग काऊच या विषयांवर बरीच चर्चा झाली . अनेकांनी त्यावर आपापली मते मांडली . दिल्लीतील एका कार्यक्रमात बॉलिवूडचा दबंग खान अर्थात सलमानने कास्टिंग काऊचबद्दल त्याचे मत मांडले . ‘इंडस्ट्रीतील कास्टिंग काऊचबद्दल कोणीच उघडपणे बोलत नाही . या क्षेत्रात मी बऱ्याच वर्षांपासून आहे . या क्षेत्राचा माझ्या वडिलांना माझ्याहूनही अधिक अनुभव आहे . तुम्ही सुंदर दिसत असाल तर एखाद्याने तुमच्यासोबत फ्लर्ट करणे साहजिक आहे . पण याला शोषण म्हणता येणार नाही , ’ असे तो म्हणाला . यासंदर्भात तो पुढे म्हणाला की , ‘काम मिळवण्यासाठी तुम्हाला एखादा व्यक्ती तडजोड करण्यास सांगत असल्यास , हे अत्यंत वाईट आहे . पण असे काही घडल्याचे मी आतापर्यंत ऐकले नाही . कास्टिंग काऊचची तक्रार जर एखाद्या महिलेने किंवा पुरुषाने माझ्याकडे येऊन केली तर मी दोषींना नक्कीच धडा शिकवेन . ’ PHOTOS : लग्नबंधनात अडकली ही टेलिव्हिजन अभिनेत्री या कार्यक्रमात त्याला बॉलिवूडमधील घराणेशाहीवरही प्रश्न विचारला गेला . यावर घराणेशाही म्हणजे काय ही संकल्पनाच मला यापूर्वी माहित नव्हती . अभिनेत्री कंगना रणौतमुळेच मला घराणेशाही म्हणजे काय हे समजले असे त्याने सांगितले . वाचा : ‘ये है मोहब्बते’मधून दिव्यांकाची एक्झिट ? सलमान खान आणि कतरिना कैफचा आगामी चित्रपट ‘टायगर जिंदा है’ २२ डिसेंबरला प्रदर्शित होणार आहे . याच चित्रपटाच्या प्रमोशनसाठी दिल्लीत कार्यक्रम आयोजित करण्यात आला होता .


क्रिकेटच्या तीन्ही प्रकारामध्ये सध्या अफलातून खेळत असलेल्या विराट कोहलीवर ऑस्ट्रेलियाचा वेगवान गोलंदाज मिचेल स्टार्कने स्तुतीसमुने उधळली आहेत . कोहली हा सर्वोत्कृष्ट कर्णधार आहे , असे स्टार्कने म्हटले आहे . विशेष म्हणजे पर्थमधील दुसऱ्या कसोटी दरम्यान ऑस्ट्रेलियाचा कर्णधार टिम पेन सोबत कोहलीची बाचाबाची झाली होती . यानंतर ऑस्ट्रेलियाच्या मिचेल जॉन्सनसह अनेक माजी खेळाडूंनी विराटवर टीका केली . पण आयपीएलमध्ये रॉयल चॅलेंजर्स बंगळुरूकडून खेळताना कोहली सोबत ड्रेसिंग रूम शेअर करणाऱ्या स्टार्कने विराट कोहली हा उत्कृष्ट खेळाडू असल्याचे म्हटले आहे . पर्थ कसोटीदरम्यान मैदानावर घडलेल्या प्रकारावरून मिचेल स्टार्कने विराट कोहलीचे समर्थन केले आहे . विराट सोबत मी आयपीएलचे अनेक सामने खेळले आहेत . तो कर्णधार म्हणून सर्वोत्कृष्ट आहे . सोबतच तो एक शानदार खेळाडू आहे , असे स्टार्कने म्हटले . रॉयल चलेंजसने २०१४ मध्ये स्कार्टला खरेदी केले होते . तर गतवर्षी फेब्रुवारीमध्ये आरसीबीने स्टार्कला सोडले होते . दरम्यान , ऑस्ट्रेलिया आणि भारत यांच्यात मेलबर्न येथे होणाऱ्या तिसऱ्या कसोटी सामन्याला २६ डिसेंबरपासून सुरूवात होणार आहे . दोन्ही संघ चार सामन्यांच्या कसोटी मालिकेत १ - १ असे बरोबरीत आहेत . पहिल्या दोन कसोटी सामन्यांचा विचार केला असता , कोहली - रहाणे - पुजाराचा अपवाद वगळता अन्य फलंदाज आपल्या लौकिकाला साजेसा खेळ करु शकले नाहीयेत . विराटने पर्थ कसोटीत शतकी खेळी केली , मात्र त्याला इतर फलंदाजांची योग्य साथ लाभली नाही . त्यातच मुंबईकर पृथ्वी शॉ दुखापतीमुळे संघाबाहेर पडल्यामुळे तिसऱ्या कसोटी सामन्यात संघ व्यवस्थापन कोणाला संधी देणार हा प्रश्न अजुनही अनुत्तरित आहे . पृथ्वीच्या जागी मयांक अग्रवालला संघात जागा देण्यात आली आहे . याचसोबत हार्दिक पांड्यानेही संघात पुनरागमन केलं आहे , त्यामुळे तिसऱ्या कसोटी सामन्यात भारतीय संघ कसा खेळ करतो याकडे सर्वांचं लक्ष असणार आहे .


क्रिकेटला धर्म मानणाऱया आपल्या देशात तरुणाईमध्ये असलेले क्रिकेटचे वेड ही काही नवी गोष्ट नाही . क्रिकेट खेळात असंख्य प्रतिभावान खेळाडू आपल्याला दरवर्षी भारतात घडताना दिसतात . दिल्लीच्या अशाच एका पाच वर्षीय चिमुकल्याने गेल्या दोन वर्षांपासून क्रिकेट चाहत्यांना वेड लावले आहे . रुद्रप्रताप या पाच वर्षीय चिमुकल्याचे फलंदाजी कौशल्य पाहून भलेभले आश्चर्यचकीत झाले होते . रुद्रप्रतापचा नेट्समध्ये सराव करतानाचा व्हिडिओ देखील सोशल मीडियावर जोरदार व्हायरल झाला होता . त्यानंतर आता रुद्रप्रतापला थेट एका स्पर्धेत दिल्लीच्या १४ वर्षाखालील संघातून खेळण्याची संधी मिळाली होती . या स्पर्धेचे दुरदर्शन वाहिनीवर थेट प्रक्षेपण देखील करण्यात आले होते . दिल्लीच्या संघातून रुद्रप्रताप फलंदाजीला उतरला होता . रुद्रने या स्पर्धेत देखील सर्वांचे लक्ष वेधून घेतले . आपल्यापेक्षा वयाने आणि उंचीने देखील मोठ्या गोलंदाजांचा रुद्र मोठ्या आत्मविश्वासाने सामना करताना या स्पर्धेत दिसून आला . रुद्रच्या या सामन्याचा व्हिडिओ देखील आता सोशल मीडियावर चांगलाच व्हायरल झाला आहे . २० षटकांच्या सामन्यात रुद्रला शेवटचे तीन षटक खेळण्याची संधी मिळाली होती . रुद्रने आपल्या बॅटने काही नजाकती फटके देखील खेळले . रुद्रच्या बॅटमधून चौकार आणि षटकार पाहायला मिळाले नसले तरी त्याची क्रिकेट खेळण्याच्या शैलीने सर्वांची मने जिंकली . गोलंदाजीला निर्धास्त सामोरे जाण्याची रुद्रची कला म्हणजे त्याची एका प्रतिभावान खेळाडूच्या दिशेने वाटचाल सुरू असल्याचे दिसून येते . आगामी काळात तो उत्कृष्टरित्या फलंदाजी करताना दिसेल , अशी त्याच्या प्रशिक्षकांना आशा आहे .


‘सैराट’ या सिनेमाची झिंग सगळ्यांवर चढलेली दिसत होती . मराठीच काय तर बॉलिवूडमधील अनेक कलाकारदेखील सैराटमय झाले होते . आता आतापर्यंत सैराट , आर्ची , परश्या यांचे दिवाने दिसतील . ‘सैराट’ हा सिनेमा अनेक भाषांमध्ये तयार होणार असल्याची माहीती तर आधीच कळली होती . नेमकी कोण कोणत्या भाषांमध्ये हा सिनेमा येणार याचीच उत्सुकता प्रेक्षकांमध्ये निर्माण झाली आहे . तामिळसोबत हिंदीमध्येही या सिनेमाचा रिमेक होणार असल्याची बातमीही काही दिवसांपूर्वी आली होती . आता तर हा सिनेमा पंजाबी भाषेतही येत आहे . पंजाबच्या रांगड्या मातीत आर्ची आणि परश्याचे प्रेम बहरताना दिसेल . बॉलिवूडचा आघाडीचा दिग्दर्शक करण जोहरने या सिनेमाचे हक्क विकत घेतले असल्याने आता बॉलिवूडमध्ये पुन्हा एकदा झिंगाटचे वारे वाहू लागले आहे . भव्य - दिव्य सिनेमांसाठी ओळखला जाणारा करण जोहर या मराठमोळ्या आणि रांगड्या सिनेमाला कसे सादर करणार याचीच उत्सुकता सर्वांना लागलेली आहे . हिंदी सिनेमामध्ये आपल्याला जान्हवी कपूर आणि इशान कपूर हे दोघे आर्ची - परश्याची भूमिका साकारताना दिसणार आहेत . बॉलिवूडमध्ये प्रेमाची परिभाषा बदलणारा आणि प्रेक्षकांसमोर विविध सिनेमांचा नजराणा सादर करणाऱ्या करण जोहरचे नाव ‘सैराट’च्या हिंदी रिमेकसोबत जोडले गेले आहे . सूत्रांनी दिलेल्या माहितीनुसार निर्माता - दिग्दर्शक करण जोहरच्या धर्मा प्रॉडक्शनने ‘सैराट’ सिनेमाचे हक्क खरेदी केले आहेत . झी स्टुडियो प्रस्तुत आणि व्हाईट हिल प्रॉडक्शन प्रस्तुत सैराट पुढच्या वर्षी म्हणजेच १४ जुलै २०१७ ला संपूर्ण जगभर प्रदर्शित होणार आहे . पंकज भत्रा याने पंजाबी रिमेकचे दिग्दर्शन करणार आहे . परंतू या चित्रपटामधील प्रमुख भूमिका म्हणजेच सिनेमाची जान असलेले आर्ची - परशा कोणते कलाकार साकारणार हे मात्र समजलेले नाही . ‘सैराट’चे वेड फक्त महाराष्ट्रच नाही तर आता जगभरातील प्रेक्षकांना लागलेले आहे हेच यावरुन तरी दिसत आहे . आता पंजाबीमध्ये देखील झिंगाटचा आवाज घुमणार आहे . या पंजाबी तडका असलेल्या सैराटला प्रेक्षक किती पसंती दर्शवितात हे तर लवकरच समजेल .


महिला आशिया चषक हॉकी स्पर्धेत भारतीय महिलांनी चीनवर ४ - १ अशी मात केली . या स्पर्धेतला भारतीय महिलांचा हा सलग दुसरा विजय ठरला . ‘अ’ गटात झालेल्या सामन्यात गुरजित कौर ( १९ वे मिनीट ) , नवजोत कौर ( ४९ वे मिनीट ) , नेहा गोयल ( ४९ वे मिनीट ) आणि कर्णधार राणी रामपालने ५८ व्या मिनीटाला गोल करत भारताच्या विजयात मोलाचा वाटा उचलला . या स्पर्धेच्या पहिल्या सामन्यात भारतीय महिलांनी सिंगापूरचा १० - ० असा धुव्वा उडवला होता . चीनविरुद्धच्या सामन्यात १५ व्या भारतीय महिलांना पेनल्टी कॉर्नवर गोल करण्याची संधी मिळाली होती . मात्र यात भारतीय महिलांना अपयश आलं . यानंतरही पहिल्या सत्रात भारताला गोल करण्याच्या अनेक संधी आल्या , मात्र भारतीय महिलांना या संधीचं सोनं करता आलेलं नाही . अखेर १९ व्या मिनीटाला ड्रॅगफ्लिकर गुरजीत कौरने गोल करत भारतीय संघाला १ - ० अशी आघाडी मिळवून दिली . यानंतर तिसऱ्या सत्रात नवजोत कौरने भारताकडून पुन्हा एकदा गोल करत आपल्या संघाची आघाडी भक्कम केली . मात्र ३८ व्या मिनीटाला चिनी खेळाडूंनी पेनल्टी कॉर्नवर गोल करत भारताची आघाडी २ - १ अशी कमी केली . यानंतर चिनी खेळाडूंनी भारताची बचावफळी भेदत गोल करण्याच्या अनेक संधी निर्माण केल्या . मात्र भारतीय खेळाडूंनी चिनी खेळाडूंचे मनसुबे धुळीला मिळवले . यानंतर भारतीय महिलांनी सामन्यात मागे वळून न पाहता लागोपाठ गोल करत , चीनला बॅकफूटवर ढकललं . या स्पर्धेत भारतीय महिलांचा शेवटचा साखळी सामना उद्या मलेशियाच्याविरुद्ध आहे . त्यामुळे या सामन्यात विजय मिळवत भारतीय महिला आपलं पहिलं स्थान कायम राखतात का हे पहावं लागेल . अवश्य वाचा – सुलतान जोहर चषक हॉकीत भारताला कांस्यपदक , मलेशियावर ४ - ० ने मात


कथानकाच्या सलग प्रवाहाची मोडतोड करून प्रेक्षकांच्या विचारशक्तीला चालना देणारे मनोरंजन सर्वाधिक लोकप्रिय केले क्वेन्टीन टेरेण्टीनो या हॉलीवूडच्या शैलीबहाद्दर दिग्दर्शकाने . चित्रपटाची गोष्ट ‘अ’ बिंदूपासून ‘ज्ञ’ बिंदूपर्यंत न नेता या कथनबिंदूंना बदलवून तयार झालेले त्याचे ‘रिझव्हॉयर डॉग्ज’ आणि ‘पल्प फिक्शन’ हे सुरुवातीचे दोनच चित्रपट या दिग्दर्शकाची विश्वकीर्ती होण्यास पुरेसे ठरले होते . कथेचा उलटगतीने प्रवास घडविण्याचा किंवा त्याचा क्रम चुकविण्याचा टेरेन्टीनो मार्ग पुढे अनेक दिग्दर्शकांनी अनुसरला आणि दोन हजारोत्तर चित्रपटांमध्ये अशा प्रकारच्या चित्रपटांची संख्या वाढू लागली . ख्रिस्तोफर नोलानचा ‘मेमेण्टो’ , मार्क वेबचा ‘फाइव्ह हण्ड्रेड डेज ऑफ समर’ , डेव्हिड फिंचरचा ‘सोशल नेटवर्क’ ही या प्रकारातील सर्वात लोकप्रिय उदाहरणे आहेत . प्रेक्षकांनी सिनेमा पाहताना आपले डोके शाबूत ठेवण्याची अपेक्षा बाळगणारा उलटगतीचा प्रकार आणि गेल्या दोनेक दशकातील गुन्हेगारी सिनेमांचा आराखडा यांचा अभ्यास ‘शिमर लेक’ या ताज्या चित्रपटामध्ये दिसतो . शिमर लेक हा हॉलीवूडच्या ब्लॉकबस्टर समीकरणात बसणारा सिनेमा नाही . ‘नेटफ्लिक्स’ या संस्थेने चित्रपट निर्मितीत उतरत शुद्ध मनोरंजनमूल्याला पाठबळ देण्याचा विडा उचलला आहे . त्यातून जो नवा समांतर चित्रप्रवाह तयार झाला आहे , त्यातले हे बरे नवे उदाहरण . या चित्रपटाची गोष्ट सुरुवातीकडून शेवटाकडे जात नाही , तर शेवटाकडून सुरुवातीकडे पाहायला मिळते . यात घडणारी घटना एका छोटय़ाशा अमेरिकी खेडय़ातील असल्याने प्रत्येक जण प्रत्येकाला नखशिखांत ओळखणारा आहे . यातील घटना विचित्र दरोडय़ानंतर पात्रांच्या फसगतीपूर्ण आयुष्याशी निगडित आहेत . हत्या , दरोडा आणि चमत्कृतीपूर्ण माणसांच्या मालिका , स्थानिक पोलीस यंत्रणा आणि तिला मदत करायच्या नावाखाली डोक्यावर बसणारी केंद्रीय पोलीस यंत्रणा दाखविणारी उलटगतीची कथा प्रेक्षकांची मजबूत पकड घेणारी आहे . गुन्हा आणि हत्यांचे रहस्य या उलटगतीच्या कथानकातून मांडण्याचे कौशल्य इथे साधले गेले आहे . चित्रपटाच्या कथानकात आठवडय़ाचा काळ शुक्रवारपासून सुरू होतो . आठवडय़ाच्या सुरुवातीलाच खेडेसदृश शहरातील एक बँक लुटली गेली असते . त्या घटनेमुळे स्थानिक दोन पोलिसांच्या डोक्यावर बसण्यासाठी एफबीआयचा दोन पोलिसांचा चमू दाखल झालेला असतो . अन् दोन्ही चमूची आपआपसातील एकमेकांविषयीची मते अकार्यक्षम असल्याची असतात . चित्रपट सुरू होतो एखाद्या कादंबरीतील शीर्षकबाज प्रकरणासारखा . यात अॅण्डी ( रेन विल्सन ) नावाची गुन्हेगारसदृश व्यक्ती आपल्याच तळघरात दडून बसलेली असते . त्याच्याकडे पळवून आणलेल्या पैशाचे गाठोडे असते , पण राजरोसपणे ते आणू शकत नाही , कारण चित्रपटाचा नायक झीक साइक्स ( बेंजामिन वॉकर ) म्हणजेच स्थानिक पोलीस अधिकारी त्याचा लहान भाऊ असतो . हा कर्तव्यदक्षसदृश पोलीस अधिकारी नायक अॅण्डी आणि त्याच्या मित्रांनीच दरोडा घातल्याच्या खात्रीने अॅण्डीला पकडून देण्यासाठी दबा धरून बसलेला असतो . झिकला अॅण्डीच्या लपण्याची जागा कळेस्तोवर अॅण्डी शिमर लेकच्या दिशेने पळ काढतो . तिथे त्याच्यासाठी भीषण समस्या वाढून ठेवलेली असते . या घटनेनंतर चित्रपट आदल्या दिवशी अॅण्डीच्या मित्राच्या झालेल्या खुनाकडे जातो आणि शुक्रवार ते मंगळवारच्या काळात घडणाऱ्या उलट घटनांची मालिका दरोडा कुणी आणि कसा टाकला याचा शोध घेण्यासाठी सज्ज होते . अत्यंत छोटय़ा खेडय़ातील चित्रपटाच्या विषयाला साजेसे गडद - गंभीर वातावरण या चित्रपटात जमून आलेले आहे . चित्रपटातला नायक इथे स्टीव्हन किंग या भय - रहस्य कथाकाराच्या एका कथासंग्रहाचे वाचन करताना दाखविण्यात आलेला आहे . गंमत म्हणजे ‘डिफरण्ट सिझन’ नावाच्या या कथासंग्रहाच्या सर्व कथांतील वातावरण हे या चित्रपटासारखे आहे . जसजसे चित्रपटाचे कथानक उलटगती घेते तसे आणखी व्यक्ती आणि भीषण घटना द्रुतगतीने समाविष्ट होत जातात . शिमर लेकजवळ एका प्रयोगशाळेत झालेल्या लहान मुलाच्या मृत्यूची घटना समोर येते आणि निवडणुकीसाठी उभ्या राहिलेल्या एका उमेदवाराकडून खंडणी वसुलीचा प्रकार उघड होतो . यातला बँकेतील दरोडा हा प्रकारही गमतीशीर आहे . बावळट दरोडेप्रसंगांच्या परंपरेतला हा प्रसंग आणि त्यानंतर समोर आलेले सत्य शिमर लेकला सूडपटामध्ये परावर्तित करते . दिग्दर्शकाने लावून ठेवलेला चकवा तिथे उलगडायला लागतो आणि ओ हेन्रीच्या धक्कातंत्री कथेसारखा परिणाम प्रेक्षकाला मिळतो . गुन्हेगारी कथा आणि गुन्हेपट या दोहोंचा मारा प्रेक्षकांवर गेल्या काही दशकांमध्ये मोठय़ा प्रमाणावर झाला आहे . त्यात चवबदल असलेले उलटगतीचे कथानक हे रहस्यवृद्धीचे आणि प्रेक्षकाला चकवायचे काम करीत असल्याने त्यांच्यातील गुणदोषांसह अशा चित्रपटांना स्वीकारले जात आहे . पुढील काळात असे चित्रपट आणखी स्मार्ट होतीलच , पण तोवर शिमर लेकसारखे आणखी सिनेमे बनणे गरजेचे आहे .


अभिनय क्षेत्रात हौशी ते व्यवसायिक अशा अनेक प्रकारचे कलाकार दिसून येतात . काही आपली कला प्रेक्षकांपर्यंत पोहोचवता यावी यासाठी तर काही के वळ प्रसिद्धी आणि पैशासाठी या क्षेत्रात येतात . मात्र ज्यांना अभिनयच येत नाही त्या मंडळींना समाजमाध्यमांवरून अभिव्यक्ती स्वातंत्र्याच्या नावाखाली उगाचच कोणावरही टीका करणे , इंटरनेटवर वेडेवाकडे फोटो अपलोड करणे या माध्यमातून चर्चेत राहावे लागते . या तथाकथित अभिनेत्यांमध्ये सध्या डॅनिअल एड हे नाव झळकते आहे . ट्रम्पवर टीका , मला माझी पत्नी व झोप या दोघांमधील एकाची निवड करायची असेल तर मी झोप निवडेन यांसारखी विचित्र विधाने , लेट नाइट पार्टीमधून केले जाणारे प्रकार यामुळे सतत चर्चेत राहणारा डॅनिअल हा सध्या आपल्या सोनेरी केसांमुळे चर्चेत आहे . त्याने नुकताच ७५ हजार अमेरिकी डॉलर्स खर्च करून आपल्या केसांचा विमा उतरवला आहे . त्याच्या मते जगातील सर्वात सुंदर केस असलेला तो एकमेव आहे . त्याने आपल्या अभिनय कारकीर्दीत जे काही थोडेबहुत यश मिळवले आहे . त्यामागे त्याच्या के सांचा सिंहाचा वाटा आहे , असे तो म्हणतो . त्यामुळे गायक आपल्या कंठाचा , वादक आपल्या हातांचा विमा उतरवतो कारण ते आपला कंठ आणि हातांच्या माध्यमातून आपली कला चाहत्यांपर्यंत पोहोचवतात . त्याच धर्तीवर अन्य कसलाही विचार न करता त्याने त्याच्या केसांना योग्य संरक्षण मिळावे यासाठी त्यांचा विमा उतरवला आहे . डॅनिअल एडच्या केसांनीसुद्धा असा कोणताच पराक्रम केलेला नाही . इतकेच कशाला एवढे सुंदर केस असल्याचा दावा करणारा हा कलाकार आजपर्यंत कोणत्याही केशवर्धक तेल , गोळ्या , शॅम्पूच्या जाहिरातीत झळकलेला नसताना या केसांचा विमा उतरवून त्याने नेमका कसला प्रकाश पाडलाय ? , अशी गमतीची चर्चा सध्या लोकांमध्ये रंगली आहे .


सध्या भारतात बाहुबली फिवर पसरला आहे . बाहुबली प्रचंड लोकप्रिय ठरला आहे . " बाहुबली ' मध्ये शिवलिंग खांद्यावर उचललेला प्रभास प्रचंड लोकप्रिय ठरला . मराठी टीव्ही इंडस्ट्रीमध्येही हा बाहुबली फिवर दिसत आहे . " स्टार प्रवाह ' वर 22 मेपासून सुरू होत असलेल्या " कुलस्वामिनी ' या मालिकेचा प्रोमो नुकताच प्रदर्शित करण्यात आला . त्यात अभिनेता संग्राम साळवी याने बाहुबलीप्रमाणेच देव्हारा खांद्यावर उचलून घेतल्याचे दिसत आहे . या घरात देवीला स्थान नाही , असे म्हणत त्याने देव्हारा खांद्यावर घेतला आहे . दमदार प्रोमोमुळे या मालिकेचे कथानक आणि संग्रामच्या भूमिकेविषयी उत्सुकता वाढली आहे .


‘उडता पंजाब’ चित्रपटानंतर लगेचच आणखी एका राज्यातील सत्य घटनेच्या अनुषंगाने वास्तव मांडणारा चित्रपट पाहायला मिळावा , हा खरं तर चांगला योग म्हणायला हवा . मुझफ्फरनगरमध्ये २०१३ साली झालेल्या दंग्यांच्या पाश्र्वभूमीवरची कथा ‘शोरगुल’ या चित्रपटात रंगवण्यात आली आहे . दोन धार्मिक समाजांच्या गुणावगुणांचा वापर करून राजकीय स्वार्थासाठी त्यांच्यात घडवले जाणारे दंगे कधीकाळी एकोप्याने नांदणारं एक गाव होत्याचं नव्हतं करून टाकतात , ही परिस्थिती मुझफ्फरनगरच काय त्याआधीही कित्येक दंग्यांनी आपल्याला दाखवून दिली आहे . दंगलींशी जोडले गेलेले राजकारण हेही कित्येक चित्रपटांमधून दाखवण्यात आले आहे . दुर्दैवाने , जितेंद्र तिवारी दिग्दर्शित ‘शोरगुल’मध्ये सत्य घटनेपेक्षाही थोडय़ाफार फरकाने याच गोष्टी पाहायला मिळतात . गावातले प्रस्थ असलेले चौधरी ( आशुतोष राणा ) जे हिंदू - मुस्लीम भेदभाव न करता माणुसकीचा धर्म मानतात . त्याच्या उलट त्यांचा पुतण्या रणजीत ओम पैशासाठी , सत्तेसाठी गावात धर्माच्या नावाखाली फू ट पाडून मुस्लिमांच्या जमिनी आपल्या नावावर करण्यात दंग आहे . चौधरींचा मुलगा रघु ( अनिरुद्ध दवे ) आणि त्यांच्या शेजारी राहणारी झेहनम ( सुहा ) दोघांमध्ये लहानपणापासून मैत्री आहे . झेनमचा निकाह सलीमशी ( हितेन तेजवानी ) ठरला आहे . सलीमचाही माणसांना जोडणाऱ्या इस्लामवर विश्वास आहे . मात्र त्याच्या घरीही त्याच्या चुलत भावाच्या ( एजाझ खान ) निमित्ताने धर्माध इस्लामचं वादळ घरात शिरतं . रघुला झेनमबद्दल वाटणाऱ्या अव्यक्त प्रेमाचा फायदा घेत एकीकडे ओम आणि दुसरीकडे सलीमच्या भावाच्या माध्यमातून हिंदू विरुद्ध मुस्लीम वणवा पेटतो . हा वणवा विझवण्यात स्थानिक प्रशासनही हतबल ठरते आणि राज्याच्या मुख्यमंत्र्यांचीही मात्रा चालत नाही . सगळ्याची राखरांगोळी होते . . मुझफ्फरनगरमध्ये पेटलेल्या दंगलीमध्येही असाच काहीतरी तकलादू वाद कारणीभूत झाला होता म्हणण्यापेक्षा तो घडवून आणला होता . या सगळ्याचे चित्रण घडवणारा हा चित्रपट त्यावेळी हतबल ठरलेल्या प्रशासनाच्या , राज्य आणि केंद्रीय स्तरावरील नेतृत्वाच्या मानसिकतेचा वेध घेण्यात कमी पडतो . मुझफ्फरनगरच्या दंगलीचा संदर्भ घेत चित्रपट पाहण्याचा प्रयत्न केला तर उत्तर प्रदेशचे मुख्यमंत्री अखिलेश यादव यांच्यापासून दंगलीसाठी कारणीभूत ठरलेल्या संगीत सोमपर्यंत अनेक साधम्र्य सांगणाऱ्या व्यक्तिरेखा चित्रपटात पाहायला मिळतात . चित्रपटाचे संवादही उत्तम आहेत . जिम्मी शेरगिल ते संजय सुरी असे अनेक चांगले कलाकार या चित्रपटाच्या निमित्ताने एकत्र आले आहेत . एकेकाळी टेलिव्हिजनचा लाडका चेहरा असलेल्या हितेन तेजवानीलाही इतक्या काळाने एका चांगल्या भूमिकेत पाहणे सुखद ठरते . नवोदित अनिरुद्ध दवेसह अभिनेत्री सुहा गिझेनचा सहज वावर ही चित्रपटाची जमेची बाजू ठरली आहे . केंद्रीय मंत्री कपिल सिब्बल यांनी लिहिलेली गाणी चित्रपटात आहेत आणि त्याला ललित पंडित यांनी दिलेलं संगीतही श्रवणीय आहे . मात्र चित्रपटाच्या पटकथेतच दंगलींचा शोर एवढा आहे की पडद्यावरही शस्त्रं घेऊन मुडदे पाडणारे लोक दिसतात . पण या दंगलींमागचं वास्तव जे आजवर गुलदस्त्यात राहिलं आहे ते या चित्रपटातूनही गुल असल्याने केवळ दंग्यांच्या पाश्र्वभूमीवरची एक प्रेमकथा एवढाच त्याचा मर्यादित अर्थ उरतो . शोरगुल दिग्दर्शक – जितेंद्र तिवारी कलाकार – जिम्मी शेरगिल , आशुतोष राणा , हितेन तेजवानी , एजाझ खान , अनिरुद्ध दवे , सुहा गिझेन , संजय सुरी , नरेंद्र झा .


कर्णधार अंकित बावणेच्या खेळीने रणजी करंडक सामन्यात महाराष्ट्राला रेल्वेविरुद्ध पहिल्या दिवसअखेरीस ५ बाद २४९ धावांची मजल मारणे शक्य झाले . खेळ थांबला तेव्हा रोहित मोटवानी ५२ , तर चिराग खुराणा १ धाव काढून खेळत होते . गहुंजे येथील महाराष्ट्र क्रिकेट संघटनेच्या मैदानावर आजपासून सुरू झालेल्या सामन्यात महाराष्ट्राचा कर्णधार अंकित बावणेने जबाबदारी ओळखून केलेली फलंदाजी आणि केलेल्या दोन पूरक भागीदारी हेच पहिल्या दिवसाचे वैशिष्ट्य म्हणता येईल . या सगळ्या डावात बावणेला मात्र शतकापासून वंचित राहावे लागले . खेळ संपण्यास दोन षटकांचा अवधी असतानाच बावणे शिवकांत शुक्लाकडे झेल देऊन बाद झाला . त्याने १८४ चेंडूंत १२ चौकार , एका षटकाराच्या साहाय्याने ९२ धावा केल्या . कर्नाटकविरुद्धच्या सामन्याची सुरवात लक्षात घेत रेल्वे कर्णधार महेश रावत याने नाणेफेक जिंकून महाराष्ट्राला फलंदाजीसाठी आमंत्रित केले . हर्षद खडीवाले आणि स्वप्निल गुगळे या दोन्ही सलामीवीरांना डावलण्याचा निर्णय महाराष्ट्राने घेतला . त्यांच्या जागी या वेळी ऋतुराज गायकवाड आणि मुर्तझा ट्रंकवाला जोडीने डावाची सुरवात केली . सलामीची जोडी बदलल्यानंतरही चित्र फारसे काही वेगळे दिसले नाही . ऋतुराज आणि मुर्तझा यांनी सावध सुरवात केली . त्यानंतरही त्यांना संयम राखता आला नाही . त्यामुळे रेल्वेचा प्रथम गोलंदाजी करण्याचा निर्णय योग्य ठरणार असेच चित्र दिसू लागले . ठराविक अंतराने ट्रंकवाला , राहुल त्रिपाठी , ऋतुराज गायकवाड हे महाराष्ट्राचे प्रमुख फलंदाज पाऊणशेच्या आतच तंबूत परतले . प्रथम ट्रंकवाला बाद झाला . त्यानंतर आक्रमक सुरवात करणारा राहुल त्रिपाठी आणि ऋतुराज बाद झाले . त्यानंतर खेळायला आलेल्या अंकित बावणेने महाराष्ट्राच्या डावाला आधार दिला . त्याला प्रथम नौशाद शेखची साथ मिळाली . उपाहारापर्यंत त्यांनी महाराष्ट्राला शतकी मजल मारून दिली . ही जोडी रंगत असतानाच अमित मिश्राने रेल्वेला ‘ब्रेक थ्रू’ मिळवून देताना नौशादची विकेट मिळविली . त्या वेळी महाराष्ट्राच्या डावाची स्थिती नाजूक नव्हती , पण भक्कमही नव्हती . अशा वेळी बावणे टिच्चून उभा राहिल्यामुळेच महाराष्ट्राचा डाव सावरला गेला . त्याने रोहित मोटवानीला विश्वासात घेत महाराष्ट्राचा डाव बांधला . संक्षिप्त धावफलक महाराष्ट्र पहिला डाव ९० षटकांत ५ बाद २४९ ( अंकित बावणे ९२ - १८४ चेंडू , १२ चौकार , १ षटकार , रोहित मोटवानी खेळत आहे ५२ , नौशाद शेख ३७ , अमित मिश्रा २ - ४८ , करण ठाकूर २ - ५२ ) .


संशोधकांनी नवीन रक्तचाचणी विकसित केली असून यामुळे स्मृतिभ्रंश असणाऱ्या रुग्णांमध्ये या आजाराचे निदान लवकर होत असल्याचे आढळून आले आहे . या चाचणीमुळे या संदर्भातील नवीन औषधांच्या निर्मितीसाठी चालना मिळण्याची शक्यता असल्याचे जर्मनीतील ऱ्हुर विद्यापीठाच्या संशोधकांनी सांगितले . स्मृतिभ्रंश झालेल्या रुग्णांच्या मेंदूमध्ये लक्षणांच्या सुरुवातीला अमायलॉइड बीटाचा थर जमा होण्यास सुरुवात होते . रक्ताच्या चाचणीमध्ये इम्युनो इन्फ्रारेड सेन्सर तंत्रज्ञानाच्या माध्यमातून अमायलॉइड बीटा थराचा आकार आणि त्याची रचना समजून घेतली जाते . या चाचणीमुळे स्मृतिभ्रंश आजाराचे निदान लवकर होत असल्याचे दिसून येते , असे मॉलिक्युलर सेल नियतकालिकात प्रसिद्ध झालेल्या संशोधनात स्पष्ट करण्यात आले आहे . निरोगी व्यक्तीच्या मेंदूतील अमायलॉइड बीटाचा थर पातळ असतो , तर स्मृतिभ्रंश झालेल्या व्यक्तीच्या मेंदूमधील अमायलॉइड बीटाचा थर जाड आणि चिकट असतो . त्यामुळे तो वेगळा ओळखता येतो आणि निदान करता येते . या दोन्ही प्रकाराचे थर अवरक्त किरण वेगवेगळ्या प्रकारे शोषून घेतात . ही बाब रोगनिदानासाठी उपयोगी ठरते .


कुत्र्यानंतर पाळीव म्हणून मानमरातब मिळवणारा प्राणी म्हणजे मांजर . प्रत्येकालाच लहानपणापासून प्राणी - पक्षीजगताची जाणीवदीक्षा दिली जाते ती चिऊ , काऊ आणि अखेरीस माऊच्या ओळखीने . पूर्वी वाडे , चाळी , बंगले संस्कृतीमध्ये अनेक दारांआड तरी या वाघाच्या ‘पाळीव’ मावशीचा वावर असायचा . अनेक घरांचा तिच्यावर मौखिक दावा असायचा . चार घरांतील स्वयंपाकघरात आवश्यक पदार्थाची हक्कवसुली , सात उंबऱ्यांमध्ये फिरवत त्या घरांत पिल्लांना दाखवत गुपचूप गुडूप होण्याची कसरत करणारी मांजरे प्रत्येकाच्या स्मृतिकोशात दडली असतील . खाणे हवे असले , लाड करून हवे असले की जवळ येणारे आणि एरवी जगातल्या कोणालाही फुकटचा भाव न देता आपल्या जागेवर पहुडणे हे या प्राण्याचे सार्वत्रिक वैशिष्टय़ . मांजर पाळीव असले , तरी स्वतःचे स्वातंत्र्य आणि आब राखून असते . पाळीव असूनही मांजरांचा अनेक उंबऱ्यांवरचा भटका शिरस्ता आजही गाव आणि शहरांत सारखाच आहे . मात्र फ्लॅट संस्कृतीमुळे शहरी निमशहरी भागांमध्ये कुत्र्याप्रमाणेच घरामध्ये जाणीवपूर्वक मांजर बाळगले जाण्याच्या प्रमाणात वाढ होत आहे . चार घरी फिरणाऱ्या मांजरींचे चित्र एकाच घरात २४ तास विसावणाऱ्या मांजरामध्ये परावर्तित झाले आहे . मांजराच्या बाबतीत लोकांमध्ये अनेकदा टोकाच्या भूमिका दिसतात . मांजर अत्यंत आवडत असल्यास पाहताक्षणी तिच्या डोक्यावर कुरवाळण्यास हात पुढे होतो . तर नावडत असल्यास तिच्या कोणत्याही वर्तवणुकीबाबत हातातली वस्तू फेकून मारावी इतका संताप येतो . घरा , वाडय़ांमध्ये आगंतुक येणारे मांजर उंच इमारतींमधील फ्लॅटमध्ये दुरापास्त बनल्यानंतर आज मांजर विकत घेऊन पाळण्याचे प्रमाण वाढत आहे . आपल्याकडे स्थानिक प्रजातीच्या मांजरात बरेच वैविध्य पाहायला मिळते . रंग , केस , आकार , गुणवैशिष्टय़े असे वैविध्य असूनही त्याच्या नेमक्या प्रजातींची किंवा वंशावळीची नोंद करण्यातच आलेली नाही . त्यामुळे गावठी किंवा देशी मांजर आणि परदेशी प्रजाती अशी ढोबळ वर्गवारी केली जाते . स्वतंत्र प्रजाती म्हणून नोंद असलेल्या मांजरांमध्ये आपल्याकडे मिळणाऱ्या मांजरांची गुणवैशिष्टय़े दिसत असली तरीही त्याची भारतीय प्रजाती म्हणून नोंद नाही . पाळीव मांजरातील स्वतंत्र प्रजाती म्हणून साधारण ७३ प्रजातींची नोंद जगात वेगवेगळ्या संस्थांनी केली आहे . त्यामध्ये अमेरिकन प्रजातींचा वरचष्मा आहे . नोंद झालेल्यापैकी जवळपास ४० प्रजाती या अमेरिकन आहेत . त्यामध्ये नैसर्गिक किंवा मूळ प्रजातींबरोबरच ‘हायब्रिड आणि मिक्स ब्रिड प्रजातींचाही समावेश आहे . हायब्रिड म्हणजे दोन नोंद झालेल्या प्रजातींची गुणवैशिष्टय़े लक्षात घेऊन त्यांचे मुद्दाम ब्रिडिंग करून तयार करण्यात आलेली प्रजाती . दोन प्रजातींचे मुद्दाम न ठरवता ब्रिडिंग झाल्यानंतर त्यातून जन्माला आलेल्या पिल्लात काही पूर्णपणे वेगळी गुणवैशिष्टय़े दिसली तर त्याची नोंद मिक्स ब्रिड म्हणून केली जाते . परदेशी मांजरांचे वेड गेल्या दोन दशकांपासून आपल्याकडे परदेशी मांजरे मार्जारप्रेमींच्या घरी लाडोबा झाली आहेत . पर्शियन ही मूळ इराणमधील प्रजाती , तुर्किश अंगोरा ही तुर्कस्तानात मूळ असलेली प्रजाती , एक्झॉटिक शॉर्ट हेअर , माईन कून , रॅग डॉल या अमेरिकन प्रजाती , सयामी ही थायलंडमधील प्रजाती पाळण्याकडे सध्या प्राणीप्रेमींचा कल आहे . बहुतेक घरांत ‘बेंगाल’ या प्रजातीची मांजरे असतात . ही मांजरे बहुतेकदा आपल्या कबऱ्या , ठिपकेवाल्या देशी मांजरांशी साधम्र्य असलेली असतात . त्याचप्रमाणे पूर्ण काळी कुळकुळीत आणि हिरवे डोळे असलेली ‘बॉम्बे’ या प्रजातीशी साधम्र्य असलेली मांजरेही दिसतात . मात्र बेंगाल किंवा बॉम्बे अशी नावे असली तरी याची नोंद अमेरिकन प्रजाती म्हणून आहे . या सगळ्यांपेक्षा थोडी वेगळी दिसणारी , गुबगुबीत - गोंडस या मांजराच्या प्रतिमेला काहीसा छेद देणारी कॅनडामधील स्फिंक्स ही प्रजातीही भारतीय मांजरप्रेमींच्या पसंतीस उतरली आहे , अशी माहिती डॉ . गौरव परदेशी यांनी दिली . साधारणपणे किमान ५ हजार ते कमाल ८० हजार या अशा किमतीत ही मांजरे मिळतात . हॉलीवूडपटांचा वाटा भारतातील परदेशी मांजरांचे वेड वाढवण्यात हॉलीवूडपटांनी मोठा वाटा उचलला आहे . स्टुअर्ट लिटिल या चित्रपटानंतर पर्शिअन , बॉबटेल या प्रजातींच्या मांजरांची मागणी वाढली . ‘प्रिन्सेस डायरी’ या चित्रपटानंतर पांढरे अंग आणि काळे तोंड असणारे रॅग डॉल मांजर आपल्याकडे पसंतीस उतरले . आता हळूहळू इतरही अनेक वंशावळीची मांजरे भारतात आपले बस्तान बसवू लागली आहेत . येथेच त्यांचे ब्रिडिंगही होऊ लागले आहे . देशी मांजराशी ब्रिडींग होऊन काही नव्या प्रजातीही जन्माला येत आहेत . घरी मांजर ठेवणे यापलीकडे जाऊन त्याच्यासाठी तयार खाणे , कपडे , शाम्पू , पावडर अशी उत्पादने आणि पार्लर , हॉस्टेल अशा सेर्वानी भारतीय बाजारात जम बसवला आहे .


एकदा का अभिनेत्रीचं लग्न झालं की , त्या लाईमलाईटपासून दूर जातात . त्यांना मुलंबाळं झालीत की , निर्मातेही त्यांना सिनेमात घेण्यात फारसे धजावत नाहीत ; परंतु ऐश्वर्या राय आणि काजोलच्या यशस्वी कमबॅकनंतर आता राणी मुखर्जीही रूपेरी पडद्यावर पुन्हा येत आहे . बराच काळ ती चित्रपटापासून लांब राहिली होती . तिचा शेवटचा चित्रपट होता प्रदीप सरकारचा " मर्दानी ' . त्यात ती जबरदस्त ऍक्शन करताना दिसली होती ; पण त्यालाही आता दोन वर्षांचा कालावधी उलटून गेला . 2014 मध्ये तिचा " मर्दानी ' आला होता . त्यात ह्युमन ट्रॅफिकिंग विषय हाताळण्यात आला होता . राणीच्या कामाची तेव्हा स्तुतीही झाली होती . 2015 मध्ये राणीने आदिरा नावाच्या गोड मुलीला जन्म दिला . ती आता वर्षाची झाल्याने राणीने पुन्हा कामाकडे लक्ष वळवले आहे . दिग्दर्शक सिद्धार्थ मल्होत्राच्या " हिचकी ' चित्रपटातून ती कमबॅक करतेय . हा चित्रपटही सोशल विषयावर आधारित आहे . त्यात राणी मुख्य भूमिकेत आहे . खरं तर चित्रपटाची कथा अभिनेत्याला समोर ठेवून लिहिण्यात आली होती . अभिषेक बच्चन आणि इम्रान हाश्मीला त्याची ऑफरही देण्यात आली होती ; पण त्यानंतर आदित्य चोप्रा निर्माता झाल्यावर त्याने चित्रपटाची कथा अभिनेत्रीसाठी असली पाहिजे , असे सांगत त्यात राणीलाच मुख्य भूमिकेसाठी घ्यावे , अशी गळ घातली . साहजिकच राणी आता त्यात एका महत्त्वाच्या भूमिकेत आहे . लवकरच राणीचे चाहते तिला रूपेरी पडद्यावर पाहू शकतील .


संशोधकांनी प्रयोगशाळेत मानवी शरीरातील पेशींसारख्या कृत्रिम पेशी तयार केल्या असून त्यांच्या मदतीने जिवाणूंच्या संसर्गाशी लढणे असल्याचा दावा त्यांनी केला आहे . आपल्या शरीरावर रोग उत्पन्न करणाऱ्या जिवाणू किंवा अन्य सूक्ष्म जीवांचे आक्रमण झाल्यास शरीरातील पेशी त्यांच्याशी लढून रोगावर नियंत्रण ठेवतात . व्यक्तीची प्रतिकारशक्ती कमी असल्यास ही प्रक्रिया हवी तितक्या प्रभावीपणे घडत नाही . अशा वेळी या कृत्रिम पेशी मानवी पेशींच्या मदतीला धावून येऊ शकतात . त्या जंतूंचा नायनाट करून शरीर पुन्हा निरोगी बनवू शकतात . यामुळे नवी उपचार पद्धती अस्तित्वात येऊ शकते . अमेरिकेतील कॅलिफोर्निया विद्यापीठातील सहयोगी प्राध्यापक चीमेंग तान यांच्या नेतृत्वाखालील संशोधकांच्या चमूने या विषयावर संशोधन केले . त्यांनी लेगो ब्लॉकपासून कृत्रिम पेशी तयार केल्या . या पेशी लायपोसोम्सपासून तयार केल्या आहेत . त्यांना नेहमीच्या पेशींप्रमाणेच आवरण असून त्यात डीएनए आणि अन्य घटक आहेत . या पेशी मानवी शरीरातील जिवाणूंचे संक्रमण शोधून त्याच्याशी मुकाबला करू शकतात . जिवाणू शोधून त्यांना नष्ट करू शकतात . यापूर्वी कृत्रिम पेशी केवळ प्रयोगशाळेतील आदर्श वातावरणात यशस्वीपणे काम करू शकत होत्या . मात्र या संशोधकांनी त्याच्या आवरण , सायटोसोल आणि जनुकीय रचनेत बदल करून त्यांना अन्य वातावरणातही काम करण्यास सक्षम बनवले . अशा पेशी भविष्यात मानवी शरीरातील जंतुसंसर्गाचा मुकाबला करू शकतील . तसेच शरीरात योग्य ठिकाणी औषधे पोहोचवू शकतील किंवा जैविक संवेदक म्हणूनही काम करू शकतील .


आजच्या करण जोहर , संजय लीला भन्साली , कबीर खान अशा दिग्दर्शकांचे चित्रपट पाहणाऱ्या रसिकांना हे शीर्षक वाचून नक्कीच आश्चर्य वाटले असणार ? अनेकांनी कदाचित जोगिंदर हे नावच सर्वप्रथम ऐकले असेल . पण सत्तरच्या दशकातील चित्रपट रसिक मात्र एव्हाना फ्लॅशबॅकमध्ये गेले असतील . गंमत म्हणजे त्याना जोगिंदरचे चित्रपट माहित असले तरी त्यातील त्यानी एखादा पाहिला असण्याची शक्यता तशी कमीच असणार . बिंदीया और बंदूक , दो चट्टाने , फौजी इत्यादी चित्रपट त्याने निर्माण केले , त्यातील हे तर मुंबईतही यशस्वी ठरले हे विशेषच . अशा मसालेदार मनोरंजक चित्रपटाना प्रामुख्याने उत्तर भारतातील असंख्य छोट्या छोट्या शहरांतून अक्षरशः उदंड / प्रचंड प्रतिसाद मिळे . कमालीचा अतिरंजितपणा हे या चित्रपटांचे खास वैशिष्ट्य . त्यामुळेच अशा चित्रपटांची समिक्षाच होत नसे . कारण समिक्षा वाचून चित्रपट पहावा असे जोगिंदरच्या चित्रपटाचे चाहते नव्हते . गंमत म्हणजे त्याच्या चित्रपटाचा हुकमी क्राऊड होता . एकाच चित्रपटात तो प्रेमत्रिकोण , भाऊबंदकी , देशभक्ती , जवानाची गोष्ट , डाकूचे आक्रमण , एखादा सण , सामाजिक संदेश असे सगळेच एकमेकांत कोंबायचा . हे कसब - कौशल्य असते . आणि ही गोष्ट उत्तर भारतातील एखाद्या गावात घडे . प्रत्यक्षात चित्रीकरण मुंबईत चांदिवली , एसेल स्टुडिओत होई . सहज जाता जाता आंबटशौकीनाना खुश करे . पल्लेदार संवादाना हमखास टाळ्याही मिळवे . समाजातील कष्टकरी कामगार वर्गाला त्याचे चित्रपट सवंग असला तरी तो समजेल असाच अनुभव , आनंद देत . सगळेच दिग्दर्शक राज कपूर , गुरुदत्त , बी . आर . चोप्रा , यश चोप्रा , मनमोहन देसाई असू शकत नाहीत . कोणी जोगिंदर देखिल असतो . स्वतः जोगिंदरने याचे भान कधीच सोडले नाही हे लक्षात घेण्यासारखे आहे . आपले नेमके कार्यक्षेत्र काय आहे , आपण कोणत्या प्रकारच्या प्रेक्षकांपर्यंत पोहचू शकतो यावर त्याने भर देत यशस्वी वाटचाल केली . दो चट्टाने या चित्रपटात विक्रम व आशा सचदेव यांचा अभिनय होता . याशिवाय प्रेमा नारायण , गुलशन अरोरा , कबीर बेदी , स्वतः जोगिंदर असेच त्याच्या चित्रपटात कलाकार असत . ए ग्रेडचे स्टार आपल्या चित्रपटातून भूमिका करीत नाहीत याची त्याने कधीच खंत बाळगली नाही . तो स्वतः अन्य चित्रपटात धर्मेंद्र ( हुकुमत ) इत्यादींसोबत काम करे . पण आपली चित्रपट संस्कृती व आपले इतर चित्रपटातील काम याची त्याने कधीच गल्लत केली नाही . त्याचे चित्रपट मुंबईत प्रामुख्याने सुपर टॉकिजला प्रदर्शित होत . ते प्ले हाऊस थिएटर्सच्या अगदीच जवळचे . आपल्या चित्रपटाचा जसा प्रेक्षक तसेच त्याचे मुख्य चित्रपटगृह असावे ही तर कमालीची व्यावसायिक रणनीती होय . जोगिंदरचा चित्रपट समाज मान्यता , प्रतिष्ठा मिळवू शकला नसेलही पण हाऊस फुल्ल गर्दीत ते पाहिले गेले हे जास्तच महत्त्वपूर्ण . चित्रपटाच्या जगात यशासारखे सुंदर वा चांगले काहीच नाही . मग चित्रपटाच्या दर्जाची चिंता कोणी का करेना ? दिलीप ठाकूर


प्रिन्स ऑफ कोलकाता या नावाने प्रसिद्ध असलेला आणि भारतीय क्रिकेट संघातील सर्वाधिक यशस्वी कर्णधार राहिलेला सौरव गांगुली आज ४५ वा वाढदिवस साजरा करत आहे . त्याची आणि पत्नी डोनाची लव्हस्टोरी आदर्श मानली जाते . हे दोघंजण बालपणापासून एकमेकांना ओळखायचे . पण , या दोन प्रेमीकांमध्ये ‘ती’ आली होती . काही वर्षांपूर्वी अभिनय क्षेत्रातून राजकारणाकडे वळलेली नगमा हिच्यासोबत सौरव गांगुलीचे अफेअर असल्याच्या बऱ्याच चर्चा तेव्हा रंगल्या होत्या . लग्नाला तीन वर्षे उलटल्यानंतर सौरव आणि अभिनेत्री नगमामधील जवळीक असल्याचे वृत्त येण्यास सुरुवात झालेली . १९९९च्या वर्ल्ड कप दरम्यान लंडन येथे या दोघांची भेट झाली होती . या दोघांच्या वाढत्या जवळीकीचे वृत्त येण्यास सुरुवात होते तोवर सौरव आणि पत्नी डोनाच्या नात्यात दुरावा आल्याच्या चर्चा सुरु झाल्या . ऑस्ट्रेलियातील माध्यमांमध्ये नगमा आणि सौरवरून अनेक विनोदही करण्यात आलेले . सौरव सध्या रनिंग बिटवीन द विकेटमध्ये व्यस्त असून एका एंडवर पत्नी डोना तर दुसऱ्या एंडला बॉलिवूड अभिनेत्री नगमा आहे , असे विनोद त्यावेळी केले गेले . वाचा : अरेरे ! रणवीरच्या पुतळ्याचं हे काय झालं ? याप्रकरणाला २००१मध्ये भलतेच वळण आले . त्यावेळी नगमा आणि सौरव चेन्नईपासून ४० किमी अंतरावर असलेल्या एका मंदिरात पूजेसाठी गेल्याचे वृत्त चेन्नईतील वृत्तपत्रांनी दिले होते . कालसर्प दोष निवारण पूजेसाठी ते देवळात गेल्याचे म्हटले गेलेले . गांगुलीच्या या प्रेमप्रकरणाविषयी समजताच डोनाने त्याला घटस्फोट देण्याचा निर्णय घेतला होता . पण , आपल्या पत्नीसाठी गांगुलीने नगमापासून दूर राहण्याचा निर्णय घेतला . त्यानंतर या दोघांचा संसार सावरला आणि डोनाने ३ नोव्हेंबर २००१ला मुलीला जन्म दिला . या मुलीचे नाव सना असे ठेवण्यात आले . वाचा : सुहानाच्या ड्रेसची किंमत सोडा , आर्यनच्या जॅकेटची किंमत ऐकून तुम्हीही थक्क व्हाल २०१०मध्ये दिलेल्या एका मुलाखतीत नगमाने सौरवसोबत तिचे अफेअर होते अशी कबुली दिलेली . ती म्हणालेली की , होय आमचे अफेअर होते . पण तो आता भूतकाळ झाला आहे . सौरव आणि डोनाने २१ फेब्रुवारी १९९७ रोजी लग्न केले होते .


अनधिकृत कसोटी सामना फिरकीपटू कृष्णाप्पा गौतमने घेतलेल्या सहा बळींमुळे न्यूझीलंड अ संघाचा पहिला डाव ३९८ धावांमध्ये गुंडाळणे भारत अ संघाला शक्य झाले . तिसऱ्या दिवसअखेरीस भारत अ संघाने दुसऱ्या डावात १ बाद ३८ धावा केल्या आहेत . तिसऱ्या अनधिकृत कसोटी सामन्यामध्ये गौतमने आपल्या फिरकीची कमाल दाखवत यजमानांना चारशेच्या आत रोखले . गौतमने ४७ षटकांत १३९ धावा देत ६ गडी टिपले . सलामीवीर अभिमन्यू ईश्वरन झटपट बाद झाल्यानंतर तिसऱ्या दिवसअखेरीस रविकुमार समर्थ ( नाबाद २७ ) आणि अंकित बावणे ( नाबाद ५ ) यांनी पुढील पडझड रोखली . त्याआधी न्यूझीलंडने ३ बाद १२१ धावसंख्येवरून त्यांचा डाव पुढे सुरू केला . न्यूझीलंड अ संघाचा मधल्या फळीतील फलंदाज कॅमेरून फ्लेचरने २२१ चेंडूंचा सामना करत झुंजार १०३ धावांची खेळी केली . त्याला टिम सेफर्ट ( ८६ ) , डग ब्रेसवेल ( ५५ ) आणि काइल जेमिसन ( ५३ ) यांनी मोलाची साथ दिल्याने न्यूझीलंड अ संघाला भारत अ संघावर पहिल्या डावात ७५ धावांची आघाडी मिळवणे शक्य झाले . संक्षिप्त धावफलक भारत अ ( पहिला डाव ) : सर्व बाद ३२३ आणि ( दुसरा डाव ) १ बाद ३८ ( रविकुमार समर्थ २७ ; ब्रेसवेल १ / १७ ) न्यूझीलंड अ ( पहिला डाव ) : १३१ . ४ षटकांत सर्व बाद ३९८ ( कॅमेरून फ्लेचर १०३ , टिम सेफर्ट ८६ ; कृष्णाप्पा गौतम ६ / १३९ )